Strizh-mor Malaka - Wikipedia\nEmañ strizh-mor Malaka etre Ledenez Malaysia hag Indonezia (ul lodenn anezhi, enez Sumatra). Ul liamm etre Mor Andaman, ul lodenn eus Meurvor Indez, ha Mor Sina ar Su eo dre un tremen hir kenañ hag ar strizh-mor hirañ er bed eo: 930 km hirder zo dezhañ, hag etre 38 ha 393 km ledanded, met e anvet ar poentoù strishañ strizhoù-mor ivez ken ez eus ur strizh-mor Philips, ar poent strishañ a gaver e strizh-mor Singapour !\nUl lec'h treizhidell-mor eus ar pouezusañ er bed eo strizh-mor Melaka pa vez implijet evit kas an darn vuiañ eus an tireoul o deus ezhomm Sina ha Japan, ar re-se e-touez bevezerien vrasañ an energiezh. Daou borzh-kenwerzh bras a zo war e riblennoù, Malaka (Indonezia), ur gêr anvet Malakka pe Malacca e meur a yezh, ha Singapour, ar "geoded-riez", da-gentañ-holl.\nStrizh-mor Malaka (e glas teñval)\nUn hent-mor strategel eo ar strizh-mor, kevatal e-keñver an treizhidell da Ganol Suez. Muioc'h eget 50 000 lestr a ya drezañ bep bloaz, da lavaret eo 20 pe 25% treizhidell-vor er bed hag an hanter eus an tireoul treuzdouget war vor.\nUl liamm bedel eo pa 'z eus 4 riez eus ar re galloudusañ ha plobetañ, tal e benn kornôg India ha Indonezia war e riblenn Su ha pelloc'h Sina ha Japan.\nKudennoù surentez a zeu bemdez diwar ar morbreizherezh (morbreizherien a zo etre Malaysia ha Borneo) hag dreist-holl ez eus aon ma ve taget ul lestr bras gant sponterien : ken strizh eo ar ganol-vor en e greiz (ha n'eus nemet 25 m donded) ma vije posupl stankañ anezhañ evit pell hag e vije ur skoilh bras evit armerzh ar bed.\nAdtapet diwar « https://br.wikipedia.org/w/index.php?title=Strizh-mor_Malaka&oldid=1901086 »\nDernière modification le 23 Ebr 2021, à 05:42\nKemmoù diwezhañ degaset d'ar bajenn-mañ d'an 23 Ebr 2021, da 05:42.


Mette Frederiksen - Wikipedia\npolitikerez eus Danmark\nMette Frederiksen (distaget [mɛdə fʁɛðʁɛgsən] e daneg), ganet d'an 19 a viz Du 1977, zo ur bolitikerez eus Danmark. Kentañ Ministr ar vro eo abaoe Mezheven 2019.\nMette Frederiksen, e 2021\nDilennet e voe da gannadez er Folketing evit ar wech kentañ e 2001. Ministrez al Labour e voe e gouarnamant Helle Thorning-Schmidt etre 2011 ha 2014 ha Ministrez ar Justis e 2014 ha 2015. Da neuze e kemeras penn ar Strollad Sokial-Demokrat.\nGoude dilennadeg kannaded Mezheven 2019, ma voe trec'h ar c'hostezennoù eus an tu-kleiz, e voe karget gant rouanez Danmark, Margrethe II da sevel ur gouarnamant nevez. D'ar 27a viz Mezheven e teuas da vezañ Kentañ Ministr. An eil gwech eo d'ur vaouez tapout ar post-se e Danmark, goude Helle Thorning-Schmidt e 2011.\nAdtapet diwar « https://br.wikipedia.org/w/index.php?title=Mette_Frederiksen&oldid=1904936 »\nDernière modification le 14 Mez 2021, à 21:39\nKemmoù diwezhañ degaset d'ar bajenn-mañ d'an 14 Mez 2021, da 21:39.


Namneted - Wikipedia\nKartenn eus pobloù Arvorig a oa o vevañ e tachennad Breizh a-vremañ.\nAn Namneted a oa ur bobl c’halian eus Arvorig. Etre ar Gwilen hag aber al Liger e oant o vevañ. Roud eus o anv a gaver en hini Naoned. « Samnited a rae Strabon ha Ptolemeus eus an Namneted . ». En-dro dezho e oa pobloù all : an Andecavi er reter, Pictones (pe Pictavi) er c’hreisteiz d’al Liger, ar Weneted er c’hornôg hag ar Guriosolited hag ar Redones (pe Riedones) en hanternoz.\nGant ar Romaned e veze graet Condevicnum eus o c’hêr vrasañ, ur gêr a oa e kember al Liger hag an Erzh. En IIIe kantved e oa deuet da vezañ anvet Portus Namnetum, zo aet da Naoned goude ha da Nantes e galleg.\n↑ Caesar, De Bello Gallico, II, c-8.\nAdtapet diwar « https://br.wikipedia.org/w/index.php?title=Namneted&oldid=1922380 »


Benjamin – Page 3 – Radio Kerne\nUn tardigrad gwelet dre ur mikroskop\nAn tardigrad zo ul loen evel ne vez ket gwelet kalz war an Douar. Ul loen bihan-bihan eo, met gouest a-walc’h eo da chom bev kazimant forzh pelec’h, posubl n’eus ket dour na aer na boued. Ewen Korr zo ‘vont da lâret deomp penaos ra.\nVenuzed ar Paleolitik\nLabour Leroy McDermott\nUn tammig partout en Europ, ha beked ar Siberi memes, ‘zo bet kavet en-dro statuigoù merc’hed noazh, pep hini gant ur pezh kôf ha cheltrennoù bras. “Venuz paleolitik” a zo bet graet deuzouto gant an istorianed, met n’ouzer ket c’hoazh petra veze graet ganto gwechall-gozh, na petra int sañset da reiñ da welet.\n(Foto : Le Télégramme)\nClaire Cariou, asambles gant Benjamin Bouard, evit safaret deus ar film “Le Cheval de Fer”.\nBleuenn Raynaudon, asambles gant Laetitia Fitamant, diwar-bouez ar pred e brezhoneg a vez aozet e Douarnenez bep eil merc’her ar miz.\nKronikennoù : ‘Zhpenn ar Vretoned zo / Un den er Bed / Teñzor ar brezhoneg komzet\nKeleier gant Tunvezh Wloegen\nDeskiñ brezhoneg ar bloavezhioù 60\nYeun ar Gow (foto : Riwanon Kervella)\nAnne-Marie Gloaguen ‘deus klevet brezhoneg en-dro dezhi abaoe atô. He zud a ouie brezhoneg mat-tre, met evel ur bern Bretoned all o deus kavet gwelloc’h deskiñ galleg dezhi da gentañ. Met Anne-Marie a faote dezhi deskiñ brezhoneg memestra !\nBenjamin Bouard a zo bet e Langoned oc’h en em gavout asambles ganti, evit dezhi kontañ dezhañ penaos oa-hi krog da zeskiñ brezhoneg er bloavezhioù 1960. Kaozeet ‘vo dreist-holl deus an dud o deus sikouret anezhi da zeskiñ ar muiañ, tud evel Loeiz Ropars, Marc’harid Gourlouaen pe c’hoazh Yeun ar Gow. An dra-se ‘vo un digarez d’ober un droiad e bed ar brezhoneg er bloavezhioù 60 ha 70.


AN AVIEL HERVEZ MARK\n1 Penn-kentañ Aviel (= Keloù Mat) Jezuz-Krist, Mab Doue.\n2 Hervez ma'z eo skrivet er brofeded: Setu e kasan va c'hannad dirak da zremm da gempenn an hent dirazout,\n3 mouezh an hini a gri er gouelec'h: Kempennit hent an Aotrou, grit eeun e wenodennoù,\n4 Yann a vadeze er gouelec'h hag a brezege badeziant ar geuzidigezh evit pardon ar pec'hedoù.\n5 Holl vro Judea ha tud Jeruzalem a yae d'e gavout, hag e oant holl badezet gantañ er stêr Jordan, en ur anzav o fec'hedoù.\n6 Yann en deveze ur gwiskamant a vlev kañval hag ur gouriz lêr en-dro d'e groazell. E voued a oa kilheien-raden ha mel gouez.\n7 Hag e prezege, o lavarout: Dont a ra unan war va lerc'h, galloudusoc'h eo egedon, ha n'on ket dellezek, en ur blegañ, da zieren korreenn e votoù.\n8 Me am eus ho padezet en dour, met eñ ho padezo er Spered-Santel.\nBadeziant ha temptadur Jezuz\n9 Erruout a reas, en amzer-se, ma teuas Jezuz eus Nazared e Galilea, hag e voe badezet gant Yann er Jordan.\n10 Kerkent, evel ma save eus an dour, e welas an neñvoù o tigeriñ hag ar Spered evel ur goulm o tiskenn warnañ.\n11 Ur vouezh a zeuas eus an neñv: Te eo va Mab karet-mat, ennout em eus lakaet va holl levenez.\n12 Ha raktal ar Spered a gasas Jezuz er gouelec'h.\n13 Hag e voe er gouelec'h daou-ugent devezh, o vezañ temptet gant Satan. Eno e oa gant al loened gouez, hag an aeled a servije anezhañ.\n14 Goude ma voe bet lakaet Yann en toull-bac'h, Jezuz a zeuas e Galilea, o prezeg Aviel rouantelezh Doue\n15 hag o lavarout: An amzer a zo sevenet ha rouantelezh Doue a zo tost. Ho pet keuz ha kredit en Aviel.\n16 Evel ma kerzhe a-hed mor Galilea, e welas Simon hag Andrev e vreur, o teurel ur roued er mor, rak pesketaerien e oant.\n17 Jezuz a lavaras dezho: Deuit war va lerc'h, ha me ho raio pesketaerien dud.\n18 Int raktal a lezas o rouedoù hag a yeas war e lerc'h.\n19 Hag ac'hane, o vont un tamm a-raokoc'h, e welas Jakez mab Zebedea ha Yann e vreur, a oa ivez en ur vag o tresañ o rouedoù.\n20 Raktal o galvas, hag int, o lezel Zebedea o zad er vag gant an devezhourien, a yeas war e lerc'h.\n21 Mont a rejont da Gafarnaoum. O vezañ da gentañ aet er sinagogenn d'an deiz sabad, e kelennas enni.\n22 Souezhet e oant gant e gelennadurezh, rak o deskiñ a rae evel unan a oa galloud gantañ, ha nann evel ar skribed.\n23 En o sinagogenn en em gavas un den dalc'het gant ur spered hudur, hag a grias\n24 o lavarout: A! Petra a zo etre te ha ni, Jezuz a Nazared? Ha deuet out evit hor c'holl? Gouzout a ran piv out-te: Sant Doue.\n25 Jezuz en gourdrouzas o lavarout: Tav ha kae er-maez eus an den-se.\n26 Neuze ar spered hudur en hejas start, hag o leuskel ur griadenn vras, a yeas kuit dioutañ.\n27 Souezhet bras e voent holl, e doare ma en em c'houlennent etrezo o lavarout: Petra eo kement-mañ? Petra eo ar gelennadurezh nevez-mañ? Rak gant galloud e c'hourc'hemenn d'ar speredoù hudur zoken, hag e sentont outañ.\n28 Ar vrud anezhañ en em skuilhas kerkent en holl vro en-dro da C'halilea.\n29 Kerkent hag ez ejont er-maez eus ar sinagogenn, e teujont gant Jakez ha Yann e ti Simon hag Andrev.\n30 Mamm-gaer Simon a oa war he gwele klañv gant an derzhienn, ha raktal e komzjont outañ diwar he fenn.\n31 Neuze e tostaas, hag o kemer he dorn e lakaas anezhi da sevel. An derzhienn a yeas kuit diouzhtu diouti, hag hi a servijas anezho.\n32 Deuet an abardaez, pa voe kuzhet an heol, e voe degaset dezhañ an holl dud klañv hag ar re a oa dalc'het gant diaouled.\n33 Holl dud kêr a oa dastumet dirak an nor.\n34 Hag e yac'haas kalz a dud eus meur a gleñved, hag e kasas kuit meur a ziaoul. Ne aotree ket d'an diaouled komz, dre ma ouient piv e oa.\nJezuz o pediñ; Jezuz a yac'ha un den lovr\n35 Da vintin, evel ma oa c'hoazh teñval, o vezañ savet, ez eas er-maez, hag e teuas en ul lec'h a-du. Hag e pedas eno.\n36 Simon hag ar re a oa gantañ a yeas war e lerc'h.\n37 O vezañ e gavet, e lavarjont dezhañ: An holl a glask ac'hanout.\n38 Eñ a lavaras dezho: Deomp d'ar bourc'hioù tro-war-dro, evit ma prezegin ivez eno, rak evit-se eo ez on deuet.\n39 Hag e prezege en o sinagogennoù dre an holl C'halilea, hag e kase kuit an diaouled.\n40 Un den lovr a zeuas d'e gavout, en pedas hag a gouezhas war e zaoulin, o lavarout dezhañ: Mar fell dit, e c'hellez va glanaat.\n41 Jezuz o kaout truez outañ, a astennas e zorn hag a stokas outañ, en ur lavarout dezhañ: Fellout a ra din, bez glanaet.\n42 Adalek m'en doe lavaret-se, al lorgnez a guitaas an den-mañ, hag e voe glanaet.\n43 Jezuz en kasas kuit raktal, gant gourc'hemennoù start,\n44 hag e lavaras dezhañ: Diwall da lavarout netra da zen ebet, met kae, en em ziskouez d'an aberzhour, ha kinnig evit da c'hlanidigezh ar pezh en deus gourc'hemennet Moizez, evit ma servijo kement-se da desteni dezho.\n45 Met an den-mañ o vezañ aet kuit, en em lakaas da zisklêriañ uhel an dra, ha da skuilhañ ar vrud a gement-se, e doare na c'helle mui Jezuz mont e kêr dirak an holl. Met er-maez, e lec'hioù a-du, en em zalc'he, hag a bep tu e teued d'e gavout.\n1 Un nebeut deizioù goude, e tistroas da Gafarnaoum, hag e voe klevet e oa en ti.\n2 Kerkent en em zastumas kalz a dud, e doare ma ne oa ket a lec'h a-walc'h dirak an nor evit o derc'hel. Eñ a brezege dezho ar gomz.\n3 Dont a reas d'e gavout tud o tegas un den seizet, douget gant pevar den.\n4 Evel ma ne c'hellent ket tostaat ouzh an nor en abeg d'an engroez, e tistojont an ti ma oa ennañ, hag o vezañ graet un toull, e tiskennjont ar gwele ma oa gourvezet warnañ an den seizet.\n5 Jezuz, o welout o feiz, a lavaras d'an den seizet: Mab, da bec'hedoù a zo pardonet dit.\n6 Ur re eus ar skribed azezet eno a soñje en o c'halonoù:\n7 Perak e lavar hemañ gwallgomzoù evel-se? Piv a c'hell pardoniñ ar pec'hedoù, nemet Doue hepken?\n8 Jezuz, o vezañ anavezet raktal en e spered e soñjent evel-se enno o-unan, a lavaras dezho: Perak hoc'h eus ar soñjoù-se en ho kalonoù?\n9 Rak petra eo an aesañ: lavarout d'an den seizet-mañ: Da bec'hedoù a zo pardonet dit, pe lavarout: Sav, tap da wele ha kerzh?\n10 Met evit ma ouiot en deus Mab an den war an douar ar galloud da bardoniñ ar pec'hedoù, e lavaras d'an den seizet:\n11 Me a lavar dit, sav, tap da wele ha kae da'z ti.\n12 Kerkent e savas, hag e kemeras e wele, hag ez eas er-maez dirak an holl, e doare ma voent holl souezhet ha ma rojont gloar da Zoue, o lavarout: Biskoazh n'hon eus gwelet kemend-all.\n13 Distreiñ a reas war-zu ar mor. An holl bobl a zeue d'e gavout hag o c'helenne.\n14 En ur dremen e welas Levi mab Alfe, azezet e ti ar gwirioù, hag e lavaras dezhañ: Deus war va lerc'h. O vezañ savet ez eas war e lerc'h.\n15 Evel ma oa Jezuz ouzh taol e ti an den-mañ, kalz a bublikaned hag a dud a vuhez fall en em lakaas ivez ouzh taol gantañ ha gant e ziskibien, rak kalz anezho a oa deuet war e lerc'h.\n16 Pa welas ar skribed hag ar farizianed ma tebre gant ar bublikaned ha gant an dud a vuhez fall, e lavarjont d'e ziskibien: Perak e tebr hag ec'h ev gant ar bublikaned ha gant an dud a vuhez fall?\n17 Jezuz o vezañ klevet-se a lavaras dezho: N'eo ket ar re a zo yac'h o deus ezhomm a vedisin, met ar re a zo klañv. N'on ket deuet evit gervel d'ar geuzidigezh ar re reizh, met ar bec'herien.\n18 Diskibien Yann ha re ar farizianed a zalc'he gant ar yun, hag e teujont hag e lavarjont dezhañ: Perak e yun diskibien Yann ha re ar farizianed, ha da ziskibien-te ne yunont ket?\n19 Jezuz a lavaras dezho: Daoust hag-eñ e c'hell yunañ mignoned an den nevez e-pad m'emañ an den nevez ganto? E-pad an holl amzer m'emañ an den nevez ganto, ne c'hellont ket yunañ.\n20 Met deizioù a zeuio ma vo lamet an den nevez diganto, hag en deizioù-se e yunint.\n21 Den ne wri un tamm mezher nevez ouzh un dilhad kozh, rak an tamm nevez a ziframmfe an hini kozh, hag ar rog a vefe brasoc'h.\n22 Ha den ne laka gwin nevez e seier-lêr kozh, rak ar gwin nevez a dorrfe ar seier, ar gwin a redfe, hag ar seier-lêr a vefe kollet. Met ar gwin nevez a zle bezañ lakaet e seier nevez.\n23 C'hoarvezout a reas ma tremenas dre barkeier ed un deiz sabad. E ziskibien, en ur gerzhout, en em lakaas da ziframmañ tañvouezennoù.\n24 Ar farizianed a lavaras dezhañ: Setu, perak e reont ar pezh n'eo ket aotreet d'un deiz sabad?\n25 Eñ a lavaras dezho: Ha biskoazh n'hoc'h eus lennet ar pezh a reas David p'en doa ezhomm ha p'en doa naon, eñ hag ar re a oa gantañ,\n26 penaos ez eas e ti Doue, en amzer Abiazar an aberzhour-meur, hag e tebras ar baraoù a ginnig, ne oa aotreet o debriñ nemet d'an aberzhourien hepken, hag e roas diouto ivez d'ar re a oa gantañ?\n27 Hag e lavaras dezho: Ar sabad a zo bet graet evit an den, ha nann an den evit ar sabad.\n28 Setu perak Mab an den a zo mestr zoken war ar sabad.\n1 Mont a reas ur wech all er sinagogenn, hag e oa eno un den en doa un dorn disec'het.\n2 Hag ec'h eveshaent outañ da welout ha d'an deiz sabad e yac'hafe anezhañ. Evit e damall e oa.\n3 Hag e lavaras d'an den en doa an dorn disec'het: En em zalc'h aze er c'hreiz.\n4 Lavarout a reas dezho: Hag aotreet eo, d'an deiz sabad, ober vad pe droug, saveteiñ un den pe e lezel da goll? Hag int a davas.\n5 Neuze o sellout gant fae ouzh ar re a oa en-dro dezhañ, ha glac'haret eus kaleter o c'halonoù, e lavaras d'an den: Astenn da zorn. E astenn a reas, hag e zorn a zeuas da vezañ yac'h evel egile.\n6 Neuze ar farizianed, o vezañ aet er-maez, a zalc'has kuzul raktal gant an herodianed a-enep dezhañ, war an tu d'e lakaat da vervel.\n7 Jezuz en em dennas gant e ziskibien war-zu ar mor, hag un engroez bras a yeas war e lerc'h eus Galilea, eus Judea,\n8 eus Jeruzalem, eus Idumea hag eus an tu all d'ar Jordan. Ha diwar-dro Tir ha Sidon, o vezañ klevet komz eus an traoù bras a rae, un engroez bras a zeuas war-zu ennañ.\n9 Eñ a lavaras d'e ziskibien derc'hel prest ur vag dezhañ, en abeg d'ar bobl vras-se, gant aon na vije re wasket ganto.\n10 Rak yac'haet en doa kalz anezho, en hevelep doare m'en em daole warnañ an holl re o doa ur c'hleñved bennak, evit stekiñ outañ.\n11 Pa wele anezhañ ar speredoù hudur, e stouent dirazañ hag e krient, o lavarout: Te eo Mab Doue!\n12 Met eñ a c'hourc'hemenne start dezho n'en rojent ket da anavezout.\n13 Pignat a reas war ur menez, hag e c'halvas ar re a felle dezhañ. Dont a rejont d'e gavout.\n14 Lakaat a reas daouzek anezho da vezañ gantañ, evit o c'has da brezeg,\n15 evit kaout ar galloud da yac'haat ar re glañv ha da gas kuit an diaouled.\n16 Bez' e oant: Simon ma roas dezhañ an anv a Bêr;\n17 Jakez mab Zebedea, ha Yann breur Jakez, ma roas dezho an anv a Voanergez, da lavarout eo mibien ar c'hurun;\n18 Andrev; Filip; Bartolome; Mazhev; Tomaz; Jakez mab Alfe; Tadde; Simon ar C'hananead;\n19 Judaz Iskariod, an hini en gwerzhas ivez. Neuze e tistrojont d'an ti.\n20 An engroez en em zastumas a-nevez, e doare ma ne c'hellent ket zoken kemer o fred.\n21 E vignoned o vezañ klevet kement-se, a yeas evit e gemer, rak lavarout a raent: Diskiantet eo.\n22 Hag ar skribed diskennet eus Jeruzalem a lavaras: Dalc'het eo gant Beelzebul. Dre briñs an diaouled eo e kas kuit an diaouled.\n23 Jezuz o vezañ o galvet, a lavaras dezho dre barabolennoù: Penaos e c'hell Satan kas Satan kuit?\n24 Mard eo ur rouantelezh dizunanet a-enep dezhi hec'h-unan, ar rouantelezh-se ne c'hell ket padout,\n25 ha mard eo un ti dizunanet a-enep dezhañ e-unan, an ti-se ne c'hell ket padout.\n26 Mar sav eta Satan a-enep dezhañ e-unan ha mard eo dizunanet, ne c'hell ket padout, met e ziwezh eo.\n27 Den ne c'hell mont e ti un den kreñv ha preizhañ e vadoù, anez bezañ da gentañ ereet an den kreñv. Neuze hepken e preizho e di.\n28 Me a lavar deoc'h e gwirionez, penaos pep pec'hed a vo pardonet da vibien an dud kenkoulz hag ar gwallgomzoù m'o devo touet drezo,\n29 met piv bennak en devo gwallgomzet a-enep ar Spered-Santel n'en devo biken a bardon, met dalc'het e vo dindan ur varn peurbadus.\n30 Kement-se dre ma lavarent: Dalc'het eo gant ur spered hudur.\n31 Erruout a reas e vreudeur hag e vamm, hag oc'h en em zerc'hel er-maez, e kasjont d'e c'hervel.\n32 Azezet e oa an engroez tro-dro, hag e voe lavaret dezhañ: Setu, da vamm ha da vreudeur en em zalc'h er-maez o c'houlenn ac'hanout.\n33 Met respont a reas dezho, o lavarout: Piv eo va mamm ha piv eo va breudeur?\n34 Hag o teurel e zaoulagad war ar re a oa azezet en-dro dezhañ, e lavaras: Setu va mamm ha va breudeur.\n35 Rak piv bennak a raio bolontez Doue, hennezh eo va breur, va c'hoar ha va mamm.\n1 En em lakaat a reas c'hoazh da gelenn e-tal ar mor. Un engroez bras en em zastumas en-dro dezhañ, setu perak e pignas en ur vag hag ec'h azezas enni war ar mor. An holl engroez a oa war an douar e-tal ar mor.\n2 Deskiñ a reas dezho kalz a draoù dre barabolennoù, hag e lavaras dezho en e gelennadurezh:\n3 Selaouit: Setu, un hader a yeas er-maez da hadañ\n4 Evel ma hade, ul lodenn eus an had a gouezhas a-hed an hent, ha laboused an neñv a zeuas hag he debras holl.\n7 Ul lodenn all a gouezhas e-touez an drein, hag an drein a greskas hag he mougas, ha ne roas ket a frouezh.\n8 Ul lodenn all a gouezhas en un douar mat, hag e roas frouezh o sevel hag o kreskiñ, e doare ma roas ur c'hreunenn tregont, un all tri-ugent, un all kant.\n9 Hag e lavaras dezho: Ra selaouo an neb en deus divskouarn da glevout.\n10 Pa voe e-unan ganto, ar re a oa en-dro dezhañ gant an daouzek a c'houlennataas anezhañ diwar-benn ar barabolenn-se.\n11 Eñ a lavaras dezho: Roet eo deoc'h da anavezout mister rouantelezh Doue, met evit ar re a-ziavaez pep tra a zo lavaret dre barabolennoù,\n12 evel-se o welout e welont ha n'anavezont ket, hag o klevout e klevont ha ne gomprenont ket, gant aon na zistrofent ha na vefe pardonet dezho o fec'hedoù.\n13 Lavarout a reas dezho: Ha ne gomprenit ket ar barabolenn-se? Ha penaos neuze e komprenot an holl barabolennoù?\n14 An hader a had ar gomz.\n15 Ar re a zo a-hed an hent ma'z eo hadet ar gomz warnañ eo ar re o deus he c'hlevet, met raktal e teu Satan da zilemel ar gomz bet hadet en o c'halonoù.\n16 En hevelep doare, ar re a zegemer an had el lec'hioù meinek eo ar re a glev ar gomz hag a asant dezhi kerkent gant levenez,\n17 met n'o deus ket a wrizienn enno o-unan, ne badont nemet ur pennad, ha pa zeu ur glac'har pe un heskinerezh en abeg d'ar gomz, e kavont kerkent un abeg da gouezhañ.\n18 Hag ar re a zegemer an had e-touez an drein eo ar re a selaou ar gomz,\n19 met prederioù ar bed-mañ, touellerezh ar pinvidigezhioù ha c'hoantoù a bep seurt evit an traoù all o tont, a voug ar gomz, hag e teu da vezañ difrouezh.\n20 Hag ar re a zegemer an had en douar mat eo ar re a selaou ar gomz hag a zegemer anezhi, hag e tougont frouezh, ur c'hreunenn tregont, un all tri-ugent, un all kant.\n21 Hag e lavaras dezho: Ha degas a reer ul lamp evit e lakaat dindan ur sailh pe dindan ur gwele? N'eo ket evit e lakaat war ur c'hantolor?\n22 Rak n'eus netra kuzhet na zle ket bezañ disklêriet, ha n'eus netra dalc'het goloet na zle ket bezañ lakaet war-wel.\n23 Mar en deus unan bennak divskouarn da glevout, ra selaouo.\n24 Hag e lavaras dezho: Lakait evezh ouzh ar pezh a glevit. Muzuliet e vo deoc'h gant an hevelep muzul ma vuzuilhit gantañ, ha c'hoazh e vo roet ouzhpenn deoc'h-c'hwi a selaou.\n25 Rak roet e vo d'an neb en deus, met an hini n'en deus ket, e vo lamet digantañ zoken ar pezh en deus.\nParabolenn an had\n26 Hag e lavaras: Bez' emañ eus rouantelezh Doue evel pa daol un den had en douar,\n27 pe e kousk, pe e sav en noz hag en deiz, an had a ziwan hag a gresk hep ma oar penaos.\n28 Rak an douar a ro anezhañ e-unan, da gentañ ar geot, goude an dañvouezenn, hag ar c'hreunenn en dañvouezenn.\n29 Ha pa vez darev ar frouezh, e lakaer raktal ar falz enno dre ma'z eo prest an eost.\n30 Hag e lavaras: Gant petra e keñverimp rouantelezh Doue? Pe dre beseurt parabolenn he diskouezimp?\n31 Heñvel eo ouzh ur c'hreunenn sezv; pa hader anezhi en douar, ez eo ar bihanañ eus holl hadoù an douar.\n32 Met goude ma vez hadet, e sav hag e teu da vezañ brasoc'h eget al louzoù all, hag e taol brankoù bras, e doare ma c'hell laboused an neñv kavout lojeiz dindan he skeud.\n33 Disklêriañ a reas dezho ar gomz dre galz a barabolennoù en doare-mañ, hervez ma c'hellent he c'hlevout.\n34 Ne gomze ket outo hep parabolenn, met a-du e tisplege pep tra d'e ziskibien.\n35 En deiz-se, pa voe deuet an abardaez, e lavaras dezho: Tremenomp en tu all.\n36 Ha goude bezañ kaset kuit an engroez, e tegasjont Jezuz er vag m'edo enni. Bez' e oa ivez bagoù bihan all ouzh e ambroug.\n37 Neuze e savas un taol-avel bras, hag an tonnoù a yae er vag, e doare ma oa leuniet dija.\n38 Hag eñ a oa e diadreñv ar vag, o kousket war ur blueg. Hag en tihunjont anezhañ o lavarout: Mestr, ha ne rez van ebet ouzh ma en em gollomp?\n39 O vezañ dihunet, e c'hourdrouzas d'an avelioù hag e lavaras d'ar mor: Tav! Bez sioul! An avel a davas, hag e voe ur sioulder bras.\n40 Hag e lavaras dezho: Perak hoc'h eus aon? Penaos n'hoc'h eus ket a feiz?\n41 Hag o doe un aon bras, hag e lavarjont an eil d'egile: Piv eo eta hemañ, ma sent zoken an avel hag ar mor outañ?\n1 Erruout a rejont en tu all d'ar mor, e bro ar C'hadareniz.\n2 Kerkent ha ma tiskennas eus ar vag, un den dalc'het gant ur spered hudur a zeuas eus ar bezioù d'e gavout.\n3 Chom a rae er bezioù, ha den ne c'helle e zerc'hel ereet, zoken gant chadennoù.\n4 Rak alies, o vezañ bet ereet gant hern ha gant chadennoù, en doa torret ar chadennoù ha friket an hern, ha den ne c'helle e zoñvaat.\n5 Chom a rae dalc'hmat, noz ha deiz, war ar menezioù hag er bezioù, o krial hag oc'h en em vloñsañ gant mein.\n6 P'en doe gwelet Jezuz a-bell, e teredas, e taoulinas dirazañ,\n7 hag e lavaras, o krial a vouezh uhel: Petra a zo etre te ha me, Jezuz, Mab an Doue Uhel-Meurbet? Da bediñ a ran dre Zoue, na boagn ket ac'hanon.\n8 Rak lavarout a rae dezhañ: Spered hudur, kae er-maez eus an den-se!\n9 Jezuz a c'houlennas outañ: Pe anv ac'h eus? Eñ a respontas, o lavarout: Va anv a zo Lejion, rak kalz omp.\n10 Hag e pedas start anezhañ na gasje ket anezho er-maez eus ar vro-se.\n11 Bez' e oa eno, war-zu ar menezioù, ur bagad bras a voc'h o peuriñ.\n12 Hag an holl ziaouled en pedas, o lavarout: Kas ac'hanomp er moc'h-se, evit ma'z aimp enno.\n13 Raktal Jezuz o lezas da vont. Hag ar speredoù hudur-mañ o vezañ aet er-maez, a yeas er moc'h, hag ar bagad en em daolas war red eus al lec'h uhel-se er mor; bez' e oa anezho war-dro daou vil, hag e voent beuzet er mor.\n14 Ar re a o mêsae a dec'has kuit da lavarout kement-se e kêr ha war ar maez. An dud a zeuas da welout ar pezh a oa c'hoarvezet.\n15 Dont a rejont da gavout Jezuz, hag e weljont an hini a oa bet dalc'het gant an diaouled, an hini a oa bet dalc'het gant al lejion, azezet, gwisket hag en e skiant vat. Hag e voent leuniet a spont.\n16 Ar re o doa gwelet an traoù-se a lavaras dezho ar pezh a oa c'hoarvezet gant an hini a oa bet dalc'het gant an diaouled, ha gant ar moc'h.\n17 Neuze en em lakajont d'e bediñ da bellaat diouzh o bro.\n18 Pa oa aet er vag, an hini a oa bet dalc'het gant an diaouled en pedas d'e lezel da vont gantañ.\n19 Met Jezuz n'en lezas ket hag a lavaras dezhañ: Kae da'z ti, etrezek da dud, ha lavar dezho an traoù bras en deus graet an Aotrou dit, ha penaos en deus bet truez ouzhit.\n20 Mont a reas kuit, hag en em lakaas da embann en Dekapoliz an traoù bras en doa graet Jezuz evitañ. Hag an holl a oa estlammet.\n21 Jezuz o vezañ adtreuzet ar mor er vag hag aet d'an tu all, un engroez bras en em zastumas en-dro dezhañ. Tost d'ar mor e oa.\n22 Setu e teuas unan eus pennoù ar sinagogenn, anvet Jairuz, hag o vezañ e welet, en em daolas d'e dreid,\n23 hag e pedas start anezhañ, o lavarout: Va merc'h vihan a zo prest da vervel, deus, laka da zaouarn warni, evit ma vo yac'haet, hag e vevo.\n24 Mont a reas gantañ. Un engroez bras a yae war e lerc'h hag en gwaske.\n25 Neuze ur vaouez, klañv gant an diwadañ daouzek vloaz a oa,\n26 he doa gouzañvet kalz a boan etre daouarn ar vedisined, hag he doa dispignet he holl vadoù hep bezañ bet disamm ebet, met a oa aet kentoc'h war washaat,\n27 o vezañ klevet komz diwar-benn Jezuz, a zeuas e-touez an engroez a-ziadreñv hag a stokas ouzh e zilhad.\n28 Rak hi a lavare: Mar stokan hepken ouzh e zilhad, e vin yac'haet.\n29 Raktal he diwadañ a baouezas, hag e santas en he c'horf e oa yac'haet eus he foan.\n30 Kerkent Jezuz o c'houzout ennañ e-unan e oa aet ur galloud er-maez anezhañ, en em droas ouzh an engroez, hag a lavaras: Piv en deus stoket ouzh va dilhad?\n31 E ziskibien a lavaras dezhañ: Te a wel an engroez a wask ac'hanout, hag e lavarez: Piv en deus stoket ouzhin?\n32 Hag e selle en-dro evit gwelout piv he doa graet-se.\n33 Ar vaouez, spontet hag en ur grenañ, o c'houzout ar pezh a oa bet graet enni, a zeuas, en em daolas d'e dreid, hag a lavaras dezhañ an holl wirionez.\n34 Lavarout a reas dezhi: Merc'h, da feiz he deus da yac'haet, kae e peoc'h, ha bez yac'haet eus da gleñved.\n35 Evel ma komze c'hoazh, e teuas tud eus ti penn ar sinagogenn, da lavarout: Da verc'h a zo marv, perak diaezañ pelloc'h ar Mestr?\n36 Kerkent ha m'en doe Jezuz klevet ar c'homzoù a oa rannet, e lavaras da benn ar sinagogenn: Na'z pez ket aon, kred hepken.\n37 Ha ne lezas den da heuliañ anezhañ, nemet Pêr, Jakez ha Yann breur Jakez.\n38 O vezañ erruet e ti penn ar sinagogenn, e welas e veze graet un trouz bras, hag e oa tud o ouelañ hag o leuskel kriadennoù kreñv.\n39 O vezañ aet e-barzh, e lavaras dezho: Perak e rit an trouz-se ha perak e ouelit? Ar bugel n'eo ket marv, met kousket eo.\n40 Int a reas goap outañ. Met o vezañ graet dezho holl mont er-maez, e kemeras tad ha mamm ar bugel, hag ar re a oa gantañ, hag ez eas el lec'h ma oa gourvezet ar bugel.\n41 O kemer dorn ar bugel, e lavaras dezhi: Talita koumi, da lavarout eo: Plac'h vihan, me a lavar dit, sav.\n42 Kerkent ar plac'h vihan a savas hag a gerzhas, rak oadet e oa a zaouzek vloaz. Hag e voent souezhet-meurbet.\n43 Hag e c'hourc'hemennas start dezho na vefe gouezet kement-se gant den ebet, hag e lavaras reiñ dezhi da zebriñ.\n1 Mont a reas ac'hano hag e teuas en e vro, gant e ziskibien war e lerc'h.\n2 Pa voe deuet ar sabad, en em lakaas da gelenn er sinagogenn. Kalz eus ar re en kleve a oa souezhet hag a lavare: A-belec'h e teu dezhañ an traoù-se? Petra eo ar furnez-se a zo bet roet dezhañ hag ar mirakloù bras a vez graet dre e zaouarn?\n3 Ha n'eo ket ar c'halvez, mab Mari, breur Jakez, Jozez, Jud ha Simon? Hag e c'hoarezed, ha n'emaint ket amañ en hon touez? Hag e voe evito un abeg da gouezhañ.\n4 Met Jezuz a lavaras dezho: Ur profed n'eo disprizet nemet en e vro e-unan, e-touez e gerent e-unan hag en e di e-unan.\n5 Ne c'hellas ober eno mirakl ebet, nemet e yac'haas un nebeud tud klañv en ur lakaat e zaouarn warno.\n6 Souezhet e voe eus o diskredoni, hag ez eas dre ar bourc'hioù tro-war-dro, en ur gelenn.\n7 Gervel a reas an daouzek hag en em lakaas d'o c'has daou-ha-daou, en ur reiñ dezho galloud war ar speredoù hudur.\n8 Gourc'hemenn a reas dezho na gemerjent netra evit an hent nemet ur vazh, na sac'h, na bara, na moneiz en o gouriz,\n9 met sandalennoù en o zreid, ha na zougjent ket div doneg.\n10 Hag e lavaras dezho: E peseurt lec'h bennak ma'z eot en un ti, chomit eno betek ma'z eot kuit ac'hano.\n11 P'en em gavo tud n'ho tegemerint ket ha n'ho selaouint ket, pa'z eot kuit ac'hano, hejit ar poultr eus ho treid e testeni a-enep dezho. Me a lavar deoc'h e gwirionez, penaos e vo dousoc'h da Sodom ha da C'homora en deiz ar varn eget d'ar gêr-se.\n12 O vezañ aet, e prezegjont d'an dud kaout keuz.\n13 Kas a rejont kuit kalz a ziaouled, hag ec'h olevjont gant eoul kalz a dud glañv hag e yac'hajont anezho.\n14 Ar roue Herodez a glevas komz diwar e benn, rak e anv a oa deuet da vezañ brudet bras. Lavarout a reas: Yann-Vadezour a zo dasorc'het a-douez ar re varv, ha dre-se eo en em ra kalz a virakloù drezañ.\n15 Re all a lavare: Elia eo; ha re all a lavare: Ur profed eo, pe evel unan eus ar brofeded.\n16 Met Herodez, o klevout kement-se, a lavaras: Yann eo, an hini am eus graet dibennañ, dasorc'het eo a-douez ar re varv.\n17 Rak Herodez e-unan en doa graet pakañ Yann, hag e eren en toull-bac'h, en abeg da Herodiaz, gwreg Filip e vreur, dre m'en doa he dimezet,\n18 ha Yann a lavare da Herodez: N'eo ket aotreet dit kaout gwreg da vreur.\n19 Herodiaz he doa droug outañ hag a c'hoantae e lakaat d'ar marv, met ne c'helle ket,\n20 rak Herodez a zouje Yann, dre ma ouie e oa un den reizh ha santel. Prederius e oa en e geñver, ober a rae zoken kalz a draoù hervez e alioù, hag en selaoue gant plijadur.\n21 Met un devezh a-vat a zeuas: Herodez, da zeiz-ha-bloaz e c'hanedigezh, a roas ur fest d'e dud uhel, da vistri e arme, ha da bennoù-bras Galilea.\n22 Merc'h Herodiaz, o vezañ deuet, a zañsas, hag a blijas da Herodez ha d'ar re en doa pedet. Ar roue a lavaras d'ar plac'h yaouank: Goulenn diganin ar pezh a gari, hag en roin dit.\n23 Ha gant le e lavaras: Kement a c'houlenni diganin a roin dit, betek an hanter eus va rouantelezh.\n24 O vezañ aet er-maez, e lavaras d'he mamm: Petra a c'houlennin? Hag e lavaras: Penn Yann-Vadezour.\n25 O vezañ deuet buan da gavout ar roue, e reas he goulenn, o lavarout: C'hoantaat a ran e rofes din diouzhtu, war ur plad, penn Yann-Vadezour.\n26 Ar roue a voe glac'haret bras, met, en abeg d'e le ha d'ar re a oa azezet gantañ, ne fellas ket dezhañ nac'hañ outi.\n27 Raktal e kasas unan eus e warded hag e c'hourc'hemennas dezhañ degas penn Yann. Ar gward a yeas hag a droc'has e benn en toull-bac'h,\n28 hag en degasas war ur plad. E reiñ a reas d'ar plac'h yaouank, hag ar plac'h yaouank en roas d'he mamm.\n29 E ziskibien o vezañ klevet kement-se, a zeuas, a gemeras e gorf, hag a lakaas anezhañ en ur bez.\n30 An ebestel a zeuas da gavout Jezuz, hag a lavarjont dezhañ kement o doa graet ha kement o doa kelennet.\n31 Eñ a lavaras dezho: Deuit a-du en ul lec'h distro, ha diskuizhit un nebeudig. Rak kement a dud a yae hag a zeue ken n'o doe ket amzer zoken da zebriñ.\n32 Mont a rejont kuit eta en ur vag, evit en em dennañ a-du en ul lec'h distro.\n33 Met an engroez a welas anezho o vont kuit ha kalz en anavezas. O redek war droad eus an holl gêrioù, ec'h errujont a-raok dezho hag e teujont asambles en e arbenn.\n34 Pa zeuas Jezuz er-maez, e welas un engroez bras hag en doe truez outo, dre ma oant evel deñved hep mesaer, hag en em lakaas da zeskiñ dezho meur a dra.\n35 Evel ma oa dija diwezhat, e ziskibien a dostaas outañ hag a lavaras: Al lec'h-mañ a zo distro ha diwezhat eo,\n36 kas-int kuit evit ma'z aint d'ar c'hêrioùigoù ha d'ar bourc'hioù tro-war-dro da brenañ bara, rak n'o deus netra da zebriñ.\n37 Eñ a respontas hag a lavaras dezho: Roit hoc'h-unan da zebriñ dezho. Hag e lavarjont dezhañ: Mont a rafemp da brenañ evit daou c'hant diner (1 diner = pezh arc'hant roman war-dro 4 g) a vara, evit reiñ dezho da zebriñ?\n38 Eñ a lavaras dezho: Pet bara hoc'h eus? It ha sellit. P'o doe gwelet, e lavarjont: Pemp, ha daou besk.\n39 Hag e c'hourc'hemennas dezho lakaat an holl da azezañ, a-strolladoù, war ar geot glas,\n40 hag ec'h azezjont a renkoù a gantadoù hag a hanter-kantadoù.\n41 Kemer a reas ar pemp bara hag an daou besk, hag o sevel e zaoulagad etrezek an neñv, e vennigas, e torras ar baraoù, hag o roas d'e ziskibien evit o lakaat dirazo. Lodennañ a reas ivez an daou besk kenetrezo holl.\n42 Debriñ a rejont holl hag o doe a-walc'h,\n43 hag e kasjont ganto daouzek panerad leun eus an tammoù bara hag eus ar pezh a vane eus ar pesked.\n44 Ar re o doa debret eus ar baraoù-se a oa war-dro pemp mil den.\n45 Kerkent goude, e redias e ziskibien da vont er vag ha d'e ziaraogiñ en tu all, etrezek Betsaida, e-pad ma kasfe an engroez en o hent.\n46 P'en doe o c'haset kuit, e pignas war ar menez evit pediñ.\n47 An abardaez o vezañ deuet, ar vag a oa e-kreiz ar mor, hag eñ a oa e-unan war an douar.\n48 Gwelout a reas o doa kalz a boan o roeñvat, rak an avel a oa en o enep. War-dro ar bedervet beilhadenn eus an noz, e teuas d'o c'havout o kerzhout war ar mor, ha c'hoant en doa d'o diaraogiñ.\n49 Pa weljont anezhañ o kerzhout war ar mor, e kredjont e oa un tasmant hag e krijont,\n50 rak an holl a welas anezhañ hag a voe trubuilhet. Met kerkent e komzas outo, hag e lavaras dezho: Ho pet fiziañs, me eo, n'ho pet ket aon!\n51 Pignat a reas ganto er vag hag e paouezas an avel. Souezhet-meurbet e voent enno o-unan, sabatuet ha leuniet a estlamm,\n52 rak n'o doa ket komprenet mirakl ar baraoù, dre ma oa o c'halonoù kaledet.\n53 Ha goude m'o doe treuzet, e teujont da vro C'henezared hag e touarjont.\n54 Pa voent aet er-maez eus ar vag, an dud en anavezas raktal.\n55 Hag e redjont dre an holl vro tro-war-dro, hag en em lakajont da zougen war gweleoù ar re a oa klañv, e kement lec'h ma klevent e oa.\n56 Ha da belec'h bennak ma'z ae, d'ar bourc'hioù pe d'ar c'hêrioù pe war ar maez, e lakaent an dud klañv war al leurgêrioù, hag e pedent anezhañ d'o lezel da stekiñ hepken ouzh pempilhenn e zilhad. Ha kement hini a stoke outañ, a oa yac'haet.\n1 Ar farizianed gant hiniennoù eus ar skribed deuet eus Jeruzalem en em zastumas en-dro dezhañ.\n2 Gwelout a rejont ur re bennak eus e ziskibien o kemer o fred gant daouarn dic'hlan, da lavarout eo hep bezañ o gwalc'het, hag e kavjont da damall.\n3 Rak ar farizianed hag an holl Yuzevien ne zebront ket hep bezañ gwalc'het alies o daouarn, o terc'hel hengoun ar re gozh.\n4 Ha pa zeuont eus leur ar marc'had, ne zebront ket hep bezañ en em walc'het. Ha kalz a draoù all a zo ivez, o deus resevet evit o mirout, evel gwalc'hiñ an hanafoù, ar podoù, al listri-arem hag ar gweleoù.\n5 Neuze ar farizianed hag ar skribed a c'houlennas outañ: A-belec'h e teu ma ne heuilh ket da ziskibien hengoun ar re gozh ha ma kemeront o fred hep gwalc'hiñ o daouarn?\n6 Respont a reas o lavarout dezho: Pilpouzed, Izaia en deus profedet mat diwar ho penn, hervez ar pezh a zo skrivet: Ar bobl-mañ a enor ac'hanon gant o muzelloù, met o c'halon a zo pell diouzhin.\n7 Met en aner eo ec'h enoront ac'hanon, o kelenn kemennadurioù a zo gourc'hemennoù tud.\n8 Rak, o lezel gourc'hemenn Doue, e virit hengoun an dud, o walc'hiñ ar podoù hag an hanafoù, hag oc'h ober kalz a draoù all heñvel outo.\n9 Lavarout a reas dezho c'hoazh: Gwall-vat e torrit gourc'hemenn Doue, evit mirout hoc'h hengoun.\n10 Rak Moizez en deus lavaret: Enor da dad ha da vamm, hag: An hini a villigo e dad pe e vamm a vo lakaet d'ar marv.\n11 Met c'hwi a lavar: An hini a lavaro d'e dad pe d'e vamm: Ar pezh am bije gallet reiñ dit a zo Korban, da lavarout eo ur prof,\n12 ne lezit ket anezhañ d'ober netra ken evit e dad pe e vamm,\n13 o kas da netra komz Doue gant hoc'h hengoun, graet ganeoc'h hoc'h-unan. Ha kalz a draoù all a rit evel-se.\n14 Hag e c'halvas an holl engroez hag e lavaras dezho: Va selaouit holl ha komprenit.\n15 Netra eus ar pezh a zo er-maez eus an den hag a antre ennañ ne c'hell en saotr, met an traoù a zeu er-maez anezhañ eo a saotr an den.\n16 Mar en deus unan bennak divskouarn da glevout, ra selaouo.\n17 Pa voe aet en ti, pell diouzh an engroez, e ziskibien a c'houlennas outañ petra oa ar barabolenn-se.\n18 Hag e lavaras dezho: C'hwi ivez ha bez' oc'h eta hep skiant? Ne gomprenit ket penaos kement tra a zo er-maez hag a antre en den ne c'hell ket e saotrañ?\n19 Rak an dra-se ned a ket er galon met er c'hof, a-belec'h e kouezh er poull, e-lec'h ma vez glanaet an holl vouedoù.\n20 Hag e lavare: Ar pezh a zeu er-maez eus an den eo a saotr an den.\n21 Rak eus an diabarzh, eus kalon an dud, e teu ar soñjoù fall, an avoultriezh, ar gasterezh, ar muntroù,\n22 al laeroñsioù, ar c'hoantegezh, ar fallentez, ar faosoni, al loustoni, al lagad avius, an droukkomz, an ourgouilh, ar follentez.\n23 An holl draoù fall-se a zeu eus an diabarzh hag a saotr an den.\nJezuz e bro Tir ha Sidon: ar vaouez sirofenikian\n24 O vont ac'hano, ez eas da gorn-bro Tir ha Sidon. O vezañ aet en un ti, e felle dezhañ na ouije den kement-se, met ne c'hellas ket chom kuzhet.\n25 Rak ur vaouez, a oa trec'het he merc'h gant ur spered hudur, o vezañ klevet komz diwar e benn, a zeuas hag en em daolas d'e dreid.\n26 Ar vaouez-mañ a oa gresian, ha sirofenikian a bobl. E bediñ a reas da gas an diaoul kuit eus he merc'h.\n27 Met Jezuz a lavaras dezhi: Lez da gentañ ar vugale da gaout o gwalc'h, rak n'eo ket mat kemer bara ar vugale hag e deurel d'ar chas bihan.\n28 Met hi a respontas hag a lavaras dezhañ: Gwir eo Aotrou, koulskoude ar chas bihan a zebr dindan an daol bruzun ar vugale.\n29 Hag e lavaras dezhi: En abeg d'ar gomz-se, kae, aet eo an diaoul kuit eus da verc'h.\n30 O vezañ distroet d'he zi, e kavas e oa aet kuit an diaoul, hag he merc'h gourvezet war ar gwele.\nJezuz e bro an Dekapoliz (Dek-Keoded): pare un den bouzar ha mut\n31 O vezañ aet kuit a-nevez eus korn-bro Tir ha Sidon, e teuas etrezek mor Galilea, o treuziñ bro an Dekapoliz.\n32 Degaset e voe dezhañ un den bouzar a oa dalc'het en e gomz, hag e pedjont anezhañ da lakaat e zaouarn warnañ.\n33 O vezañ e dennet a-du eus an engroez, e lakaas e vizied en e zivskouarn, hag o vezañ kemeret eus e grañch e stokas ouzh e deod.\n34 O sevel e zaoulagad etrezek an neñv, e huanadas hag e lavaras dezhañ: Effata! da lavarout eo: Digor!\n35 Raktal e tigoras e zivskouarn, e deod a voe dizereet, hag e komzas hep poan.\n36 Gourc'hemenn a reas dezho chom hep lavar kement-se da zen, met mui e tifenne outo, seul vui e vrudent an dra.\n37 Souezhet-meurbet e oant o lavarout: Kement a ra a zo burzhudus, lakaat a ra zoken ar re vouzar da glevout hag ar re vut da gomz.\n1 En deizioù-se, evel ma oa gant Jezuz un engroez bras-kenañ, ha n'o doa netra da zebriñ, e c'halvas e ziskibien hag e lavaras dezho:\n2 Truez am eus ouzh an engroez-mañ, rak tri devezh a zo emaint em c'hichen ha n'o deus netra da zebriñ.\n3 Ha mar kasan anezho war yun d'o ziez, o nerzh a vanko dezho en hent, rak darn anezho a zo deuet a-bell.\n4 E ziskibien a respontas dezhañ: Penaos e c'hellfemp dinaoniañ anezho a vara amañ, el lec'h distro-mañ?\n5 Eñ a c'houlennas outo: Pet bara hoc'h eus? Hag int a lavaras: Seizh.\n6 Hag e c'hourc'hemennas d'an engroez azezañ war an douar, e kemeras ar seizh bara hag e trugarekaas, o zorras, hag o roas d'e ziskibien evit o lakaat dirazo. Hag o lakajont dirak an engroez.\n7 Bez' e oa ivez peskedigoù, hag e vennigas, hag e c'hourc'hemennas o lakaat dirazo.\n8 Debriñ a rejont hag o doe a-walc'h, hag e kasjont ganto seizh panerad eus an tammoù a vane.\n9 Ar re o doa debret a oa war-dro pevar mil. Goude-se o c'hasas en o hent.\n10 O vont kerkent er vag gant e ziskibien, ez eas da gorn-vro Dalmanuta.\n11 Hag e teuas eno farizianed hag en em lakajont da riotal anezhañ, o c'houlenn digantañ, evit e demptañ, ur mirakl eus an neñv.\n12 O huanadiñ don en e spered, e lavaras: Perak e c'houlenn ar rummad-mañ ur mirakl? Me a lavar deoc'h e gwirionez, ne vo roet mirakl ebet d'ar rummad-mañ.\n13 Hag o vezañ o lezet, ez eas adarre er vag hag e tremenas en tu all.\n14 Ankounac'haet o doa kemer bara ganto, ha n'o doa nemet ur bara er vag ganto.\n15 Eñ a reas outo an difenn-mañ: Diwallit gant evezh diouzh goell ar farizianed ha diouzh goell Herodez.\n16 Int a soñjas enno o-unan hag a lavaras: Dre ma n'hon eus ket kemeret bara ganeomp eo.\n17 Jezuz oc'h anavezout kement-se a lavaras dezho: Perak e soñjit ez eo dre ma n'hoc'h eus ket kemeret bara ganeoc'h? Ha bez' oc'h c'hoazh hep skiant, ha ne gomprenit ket? Bepred eo kaletaet ho kalon?\n18 Daoulagad hoc'h eus, ha ne welit ket? Divskouarn hoc'h eus, ha ne glevit ket? Ha n'hoc'h eus ket a soñj?\n19 Pa em eus torret pemp bara evit pemp mil den, pet panerad leun a dammoù chomet a zilerc'h hoc'h eus dastumet? Int a lavaras dezhañ: Daouzek.\n20 Ha pa em eus torret ar seizh bara evit ar pevar mil den, pet panerad leun a dammoù hoc'h eus dastumet? Int a lavaras: Seizh.\n21 Hag e lavaras dezho: Penaos eta ne gomprenit ket?\nJezuz a yac'ha un den dall e Betsaida\n22 O vezañ deuet da Vetsaida, e voe degaset dezhañ un den dall, hag en pedjont da stekiñ outañ.\n23 Kemer a reas dorn an dall hag en kasas er-maez eus ar bourc'h. Krañch a lakaas war e zaoulagad, lakaat a reas e zaouarn warnañ, hag e c'houlennas digantañ hag eñ a wele un dra bennak.\n24 O vezañ sellet, e lavaras: Gwelout a ran tud o kerzhout hag a zo evel gwez.\n25 Jezuz a lakaas adarre e zaouarn war e zaoulagad hag a lavaras dezhañ sellout. Yac'haet e voe, hag o gwele holl fraezh mat.\n26 Hag e kasas anezhañ d'e di, en ur lavarout: N'a ket d'ar bourc'h, ha na lavar kement-se da zen eus ar bourc'h.\n27 Jezuz a yeas gant e ziskibien e bourc'hioù Kezarea-Filip. War an hent, eñ a c'houlennatas e ziskibien hag a lavaras: Piv a lavar an dud ez on?\n28 Respont a rejont: Yann-Vadezour; darn a lavar Elia; ha darn all, unan eus ar brofeded.\n29 Hag e lavaras dezho: Ha c'hwi, piv a lavarit ez on? Pêr a respontas hag a lavaras dezhañ: Te eo ar C'hrist.\n30 Hag e c'hourc'hemennas start dezho chom hep lavarout kement-se diwar e benn da zen.\n31 Neuze en em lakaas da zisklêriañ dezho e oa ret da Vab an den gouzañv kalz a draoù, bezañ taolet kuit gant an henaourien, gant an aberzhourien vras ha gant ar skribed, bezañ lakaet d'ar marv, ha dasorc'hiñ tri devezh goude.\n32 Hag e lavare ar c'homzoù-se dezho sklaer-mat. Pêr o vezañ e gemeret a-du, en em lakaas d'e repren.\n33 Met distreiñ a reas hag e sellas ouzh e ziskibien, hag e c'hourdrouzas Pêr, o lavarout: A-dreñv din, Satan! Rak da soñjezonoù n'emaint ket en traoù a sell ouzh Doue, met er re a sell ouzh an dud.\n34 O c'hervel an engroez hag e ziskibien, e lavaras dezho: Mar fell da unan bennak dont war va lerc'h, ra raio dilez anezhañ e-unan, ra zougo e groaz, ha ra heulio ac'hanon.\n35 Rak piv bennak a fello dezhañ saveteiñ e ene en kollo, met piv bennak a gollo e ene abalamour din ha d'an Aviel en saveteo.\n36 Ha petra a dalvfe d'un den gounit ar bed holl, ma kollfe e ene?\n37 Petra a rofe an den e trok ouzh e ene?\n38 Rak piv bennak en devo mezh ac'hanon hag eus va c'homzoù, e-touez ar rummad-mañ, avoultrer ha pec'her, Mab an den ivez en devo mezh anezhañ pa zeuio e gloar e Dad gant an aelez santel.\n1 Lavarout a reas dezho ivez: Me a lavar deoc'h e gwirionez, ez eus hiniennoù eus a-douez ar re a zo amañ ha ne varvint ket ken n'o devo gwelet rouantelezh Doue o tont gant galloud.\n2 C'hwec'h devezh goude, Jezuz a gemeras gantañ Pêr, Jakez ha Yann, hag o c'hasas o-unan a-du war ur menez uhel. Hag e voe treuzneuziet dirazo.\n3 E zilhad a zeuas da vezañ lugernus, gwenn evel an erc'h, ken n'eus gwenner ebet war an douar a c'hellfe gwennañ evel-se.\n4 Hag Elia ha Moizez en em ziskouezas dezho, o komz gant Jezuz.\n5 Pêr o kemer ar gomz, a lavaras da Jezuz: Rabbi (=Mestr), mat eo deomp bezañ amañ. Savomp amañ teir deltenn, unan evidout, unan evit Moizez, unan evit Elia.\n6 Rak ne ouie ket petra lavarout, dre m'o doe ur spont bras.\n7 Hag e teuas ur goabrenn d'o goleiñ gant he skeud, hag ur vouezh a zeuas eus ar goabrenn o lavarout: Hemañ eo va Mab karet-mat. Selaouit-eñ!\n8 Kerkent, an diskibien o vezañ sellet en-dro dezho, ne weljont den ebet ken nemet Jezuz e-unan ganto.\n9 Evel ma tiskennent eus ar menez, e tifennas outo lavarout da zen ar pezh o doa gwelet, ken na vije Mab an den dasorc'het a-douez ar re varv.\n10 Hag e talc'hjont ar gomz-se evito o-unan, o c'houlenn an eil digant egile petra a c'helle bezañ: Dasorc'hiñ a-douez ar re varv.\n11 Hag e rejont ur goulenn outañ, o lavarout: Perak e lavar ar skribed eo ret da Elia dont da gentañ?\n12 Respont a reas hag e lavaras dezho: Gwir eo e teu Elia da gentañ hag ec'h adlaka pep tra. Hag evel ma'z eo skrivet diwar-benn Mab an den, e tle hemañ gouzañv kalz a draoù ha bezañ dismegañset.\n13 Met me a lavar deoc'h eo deuet Elia, hag o deus graet dezhañ kement o deus c'hoantaet, evel ma'z eo skrivet diwar e benn.\nJezuz a yac'ha ur bugel dalc'het gant ur spered mut\n14 O vezañ deuet etrezek an diskibien all, e welas un engroez bras en-dro dezho, ha skribed a dabute ganto.\n15 Kerkent ha ma welas an engroez-se anezhañ, e voent souezhet bras, hag e teredjont d'e saludiñ.\n16 Hag e c'houlennas digant ar skribed: Diwar-benn petra e tabutit ganto?\n17 Un den eus an engroez o kemer ar gomz, a lavaras: Mestr, degaset em eus dit va mab, ur spered mut en deus.\n18 E pelec'h bennak ma krog ennañ, en gwallgas start, eoniñ a ra, grigoñsat e zent, hag e tisec'h. Pedet em eus da ziskibien d'e gas kuit, ha n'o deus ket gellet.\n19 Eñ a respontas dezhañ hag a lavaras: O rummad diskredik, betek pegeit e vin ganeoc'h? Betek pegeit ho kouzañvin? Degasit-eñ din.\n20 E zegas a rejont dezhañ. Raktal ma welas Jezuz, ar spered a wallgasas start ar bugel, a gouezhas d'an douar o ruilhal hag oc'h eoniñ.\n21 Goulenn a reas ouzh e dad: Pegeit amzer 'zo abaoe ma c'hoarvez kement-mañ gantañ? Hag e lavaras: Abaoe e vugaleaj.\n22 Alies en deus e daolet en tan hag en dour evit e lakaat da vervel. Met mar gellez ober un dra bennak, sikour ac'hanomp, az pez truez ouzhimp.\n23 Jezuz a lavaras dezhañ: Mar gellez krediñ, pep tra a zo posupl d'an hini a gred.\n24 Kerkent tad ar bugel a grias gant daeroù, hag a lavaras: Me a gred, Aotrou! Sikour ac'hanon em diskredoni!\n25 Pa welas Jezuz an engroez o tont d'ar red, e c'hourdrouzas ar spered hudur, o lavarout dezhañ: Spered mut ha bouzar, me a c'hourc'hemenn dit, kae kuit anezhañ ha na zistro ken ennañ.\n26 Mont a reas kuit o leuskel ur griadenn hag o tifretañ garv anezhañ; ar bugel a zeuas evel marv, e doare ma lavare meur a hini: Marv eo.\n27 Met Jezuz o kemer e zorn, a reas dezhañ sevel. Hag e chomas en e sav.\n28 Pa voe aet en ti, e ziskibien a c'houlennas digantañ a-du: Perak n'hon eus ket gellet e gas kuit?\n29 Lavarout a reas dezho: Ar seurt-se ne c'hell ket mont kuit, nemet dre ar bedenn ha dre ar yun.\nDivizoù pouezus-kenañ gant an diskibien\n30 O vezañ aet ac'hano, e treuzjont bro C'halilea. Ne felle ket dezhañ e vije gouezet gant den.\n31 Rak kelenn a rae e ziskibien hag e lavare dezho: Mab an den a vo droukroet etre daouarn an dud, hag e lakaint anezhañ d'ar marv. Goude ma vo bet lazhet, e tasorc'ho d'an trede deiz.\n32 Met ne gomprenent ket ar gerioù-se, ha ne gredent ket goulenn digantañ.\n33 Dont a reas da Gafarnaoum. O vezañ en ti, e c'houlennas diganto: Diwar-benn petra en em dabutec'h etrezoc'h en hent?\n34 Met int a dave, rak en em dabutet o doa etrezo en hent da c'houzout pehini anezho e oa ar brasañ.\n35 O vezañ azezet, e c'halvas an daouzek hag e lavaras dezho: Mar fell da unan bennak bezañ ar c'hentañ, e vo an diwezhañ eus an holl, ha servijer an holl.\n36 Hag o vezañ kemeret ur bugel bihan, e lakaas anezhañ en o c'hreiz, hag o terc'hel anezhañ etre e zivrec'h, e lavaras dezho:\n37 Piv bennak a zegemer unan eus ar vugale vihan-mañ em anv am degemer, ha piv bennak am degemer, n'eo ket me a zegemer, met an hini en deus va c'haset.\n38 Yann o kemer ar gomz, a lavaras dezhañ: Mestr, gwelet hon eus un den o kas kuit an diaouled ez anv, ha ne heuilh ket ac'hanomp. Difennet hon eus outañ dre ma ne heuilh ket ac'hanomp.\n39 Met Jezuz a lavaras: Na zifennit ket-se, rak n'eus den a rafe mirakloù em anv hag a c'hellfe kerkent droukkomz diwar va fenn.\n40 Rak an hini n'emañ ket a-enep deomp a zo evidomp.\n41 Ha piv bennak a roio deoc'h ur werennad dour da evañ em anv, abalamour ma'z oc'h da Grist, me a lavar deoc'h e gwirionez, ne gollo ket e c'hopr.\nAn abegoù da gouezhañ\n42 Met piv bennak a laka da gouezhañ unan eus ar re vihan-se a gred ennon, gwelloc'h e vefe dezhañ e vefe staget ouzh e c'houzoug ur maen milin, hag e vefe taolet en donder ar mor.\n43 Ma ra dit kouezhañ da zorn, troc'h-eñ. Gwelloc'h eo dit mont mogn er vuhez, eget kaout daou zorn ha mont er gehenn,\n44 en tan na voug biken, e-lec'h na varv ket o freñv ha na voug ket an tan.\n45 Ma ra dit kouezhañ da droad, troc'h-eñ. Gwelloc'h eo dit mont kamm er vuhez, eget kaout daou droad ha bezañ taolet er gehenn, en tan na voug biken,\n46 e-lec'h na varv ket o freñv ha na voug ket an tan.\n47 Ha ma ra dit kouezhañ da lagad, diframm-eñ. Gwelloc'h eo dit mont e rouantelezh Doue gant ul lagad hepken, eget kaout daou lagad ha bezañ taolet e tan ar gehenn,\n48 e-lec'h na varv ket o freñv ha na voug ket an tan.\n49 Rak pep hini a vo sallet gant tan, ha pep prof a vo sallet gant holen.\n50 Un dra vat eo an holen, met mar deu an holen da vezañ divlaz, gant petra e vo temzet? Ho pet holen ennoc'h hoc'h-unan ha bezit e peoc'h etrezoc'h.\n1 O vont ac'hano, e teuas e korn-bro Judea en tu all d'ar Jordan. An engroez en em zastumas adarre war e dro, hag evel ma oa e c'hiz, en em lakaas c'hoazh d'o c'helenn.\n2 Ar farizianed a zeuas hag a c'houlennas dioutañ, evit e demptañ: Ha gallout e c'hell un den kas kuit e wreg?\n3 Respont a reas hag e lavaras dezho: Petra en deus Moizez gourc'hemennet deoc'h?\n4 Lavarout a rejont: Moizez en deus aotreet da reiñ ur skrid a dorr-dimeziñ ha d'he c'has kuit.\n5 Jezuz a respontas hag a lavaras dezho: En abeg da galeter ho kalon eo en deus skrivet deoc'h ar c'hemennadur-se.\n6 Met e penn-kentañ ar grouidigezh, Doue a reas ur gwaz hag ur vaouez.\n7 En abeg da-se ar gwaz a guitaio e dad hag e vamm hag en em stago ouzh e wreg,\n8 hag an daou a vo ur c'hig hepken. Evel-se ned int mui daou met ur c'hig hepken.\n9 Arabat eo d'an den disrannañ ar pezh a zo bet unanet gant Doue.\n10 Hag e ziskibien a c'houlennas c'hoazh digantañ diwar-benn-se e-barzh an ti.\n11 Lavarout a reas dezho: Piv bennak a gas kuit e wreg hag a zimez gant un all, a ra avoultriezh en he c'heñver,\n12 ha mar deu ur wreg da guitaat he fried ha ma timez gant un all, e ra avoultriezh.\n13 Degaset e voe dezhañ bugale vihan evit ma stokfe outo, met an diskibien a rebeche ar re o degase.\n14 Met Jezuz o welout-se a yeas droug ennañ, hag e lavaras dezho: Lezit ar vugale vihan da zont davedon ha na virit ket outo, rak rouantelezh Doue a zo d'ar re a zo heñvel outo.\n15 Me a lavar deoc'h e gwirionez, piv bennak ne zegemero ket rouantelezh Doue evel ur bugel bihan, ned aio ket e-barzh.\n16 Hag o c'hemeras etre e zivrec'h, e lakaas e zaouarn warno, hag o bennigas.\n17 Evel ma'z ae evit en em lakaat en hent, un den a zeredas, hag o vezañ daoulinet dirazañ, e c'houlennas digantañ: Mestr mat, petra a zlean d'ober evit kaout ar vuhez peurbadus?\n18 Jezuz a lavaras dezhañ: Perak em galvez mat? Den n'eo mat nemet unan, Doue hepken.\n19 Anavezout a rez ar gourc'hemennoù: Na ra ket a avoultriezh; na vuntr ket; na laer ket; na lavar ket a falstesteni; na ra ket a faosoni; enor da dad ha da vamm.\n20 Eñ a respontas: Mestr, miret em eus an holl draoù-se adalek va yaouankiz.\n21 Jezuz o sellout outañ, a garas anezhañ hag a lavaras dezhañ: Mankout a ra dit un dra, kae, gwerzh kement ac'h eus, ro-se d'ar beorien, hag ez po un teñzor en neñv. Goude-se deus da'm heuliañ, en ur gemer ar groaz.\n22 Met glac'haret gant ar gomz-se, ez eas kuit gwall-drist, rak madoù bras en doa.\n23 Neuze Jezuz a sellas en-dro dezhañ hag a lavaras d'e ziskibien: Pegen diaes e vo d'ar re o deus pinvidigezhioù mont e-barzh rouantelezh Doue!\n24 An diskibien a voe souezhet gant ar gomz-se. Met Jezuz oc'h adkemer ar gomz, a lavaras dezho: Bugale, pegen diaes eo evit ar re a laka o fiziañs er pinvidigezhioù mont e-barzh rouantelezh Doue!\n26 Hag e voent c'hoazh muioc'h souezhet hag e lavarjont an eil d'egile: Ha piv eta a c'hell bezañ salvet?\n27 Jezuz a sellas outo hag a lavaras: Dibosupl eo evit an dud, met n'eo ket evit Doue, rak pep tra a zo posupl evit Doue.\n28 Neuze Pêr en em lakaas da lavarout dezhañ: Setu, ni hon eus dilezet pep tra hag hon eus da heuliet.\n29 Jezuz a respontas hag a lavaras: Me a lavar deoc'h e gwirionez, n'eus den en defe kuitaet ti, pe vreudeur, pe c'hoarezed, pe dad, pe vamm, pe wreg, pe vugale, pe zouaroù, abalamour din ha d'an Aviel,\n30 ha ne resevo bremañ er c'hantved-mañ kant kemend all, a diez, a vreudeur, a c'hoarezed, a vammoù, a vugale hag a zouaroù, gant heskinerezhioù, hag er c'hantved da zont, ar vuhez peurbadus.\n31 Met kalz eus ar re gentañ a vo ar re ziwezhañ, hag ar re ziwezhañ a vo ar re gentañ.\n32 Bez' e oant en hent o pignat da Jeruzalem, ha Jezuz a yae en o raok. Nec'het e oant hag o doa aon en ur vont war e lerc'h. O kemer adarre an daouzek gantañ, en em lakaas da zisklêriañ dezho ar pezh a zlee c'hoarvezout gantañ:\n33 Setu e pignomp da Jeruzalem, ha Mab an den a vo lakaet etre daouarn an aberzhourien vras hag ar skribed, hag e kondaonint anezhañ d'ar marv, hag e lakaint anezhañ etre daouarn ar broadoù.\n34 Goap a raint anezhañ, e skourjezint anezhañ, e krañchint outañ, hag e lakaint anezhañ d'ar marv, met dasorc'hiñ a raio d'an trede deiz.\n35 Jakez ha Yann, mibien Zebedea, a dostaas outañ hag a lavaras: Mestr, ni a garfe e rafes deomp ar pezh a c'houlennimp ouzhit.\n36 Lavarout a reas dezho: Petra a fell deoc'h e rafen evidoc'h?\n37 Int a lavaras dezhañ: Ro deomp da vezañ azezet e-barzh da c'hloar, unan a-zehoù hag egile a-gleiz dit.\n38 Met Jezuz a lavaras dezho: N'ouzoc'h ket ar pezh a c'houlennit. Ha gallout e c'hellit evañ an hanaf a zlean evañ ha bezañ badezet eus ar vadeziant ma tlean bezañ badezet ganti?\n39 Int a lavaras dezhañ: Ni a c'hell. Ha Jezuz a lavaras dezho: Gwir eo ec'h evot an hanaf am eus da evañ hag e viot badezet eus ar vadeziant am eus da vezañ badezet ganti.\n40 Met bezañ azezet a-zehoù pe a-gleiz din, n'eo ket din da reiñ an dra-se, roet e vo d'ar re ma'z eo bet-se kempennet evito.\n41 An dek o vezañ klevet kement-se, a yeas droug enno a-enep Jakez ha Yann.\n42 Jezuz o galvas hag a lavaras dezho: Gouzout a rit penaos ar re a seller evel pennoù ar broadoù a zo mistri warno, ha penaos ar re vras a ra o renkoù warno.\n43 Met ne vo ket evel-se en ho touez. Met an neb a fello dezhañ bezañ bras en ho touez, ra vo ho servijer,\n44 hag an neb a fello dezhañ bezañ ar c'hentañ en ho touez, ra vo sklav an holl.\n45 Rak evel-se n'eo ket deuet Mab an den evit bezañ servijet, met evit servijañ, hag evit reiñ e vuhez evel daspren evit kalz.\nJezuz a yac'ha Bartime\n46 Dont a rejont da Jeriko. Hag evel ma'z ae kuit ac'hano gant e ziskibien hag un engroez niverus, Bartime an dall, mab Time, a oa azezet war ribl an hent, o c'houlenn an aluzen.\n47 Pa glevas e oa Jezuz a Nazared, en em lakaas da grial ha da lavarout: Jezuz, Mab David, az pez truez ouzhin!\n48 Kalz a c'hourdrouze anezhañ evit e lakaat da devel, met eñ a grie c'hoazh kreñvoc'h: Mab David, az pez truez ouzhin!\n49 Jezuz o chom a-sav, a lavaras e c'hervel. Gervel a rejont an den dall en ur lavarout dezhañ: Sav, bez kalonek, da c'hervel a ra.\n50 O teurel e vantell, e savas hag e teuas da gavout Jezuz.\n51 Jezuz o kemer ar gomz, a lavaras dezhañ: Petra a fell dit e rafen dit? An den dall a lavaras dezhañ: Mestr, ma’c’h adkavin ar gweled.\n52 Jezuz a lavaras dezhañ: Kae, da feiz he deus da yac'haet. Ha kerkent ec’h adkavas ar gweled, hag ez eas war-lerc'h Jezuz war an hent.\n1 Pa dostajont ouzh Jeruzalem, a-rez gant Betfage ha gant Betania, e-kichen Menez an Olived, Jezuz a gasas daou eus e ziskibien,\n2 en ur lavarout dezho: It d'ar vourc'h a zo dirazoc'h, ha kerkent ha ma viot aet enni, e kavot un azenig stag ha n'eus bet c'hoazh pignet den warnañ. Distagit-eñ ha degasit-eñ.\n3 Mar lavar unan bennak deoc'h: Perak e rit an dra-se? Lavarit: An Aotrou en deus ezhomm anezhañ. Ha raktal en kaso amañ.\n4 Mont a rejont hag e kavjont an azenig a oa stag en diavaez dirak an nor, etre daou hent, hag e tistagjont anezhañ.\n5 Hiniennoù eus ar re a oa eno a lavaras dezho: Perak e tistagit an azenig-se?\n6 Int a respontas evel m'en doa gourc'hemennet Jezuz, hag e voent lezet da vont.\n7 Degas a rejont an azenig da Jezuz, e lakajont o dilhad warnañ, hag ec’h azezas warnañ.\n8 Kalz a astennas o dilhad war an hent, ha re all a droc'has brankoù gwez hag a c'holoas ganto an hent.\n9 Ar re a gerzhe a-raok hag ar re a heulie a grie, o lavarout: Hozanna! Benniget ra vo an hini a zeu en anv an Aotrou!\n10 Benniget ra vo ren David hon tad, a zeu en anv an Aotrou! Hozanna el lec'hioù uhel-meurbet!\n11 Jezuz a yeas e Jeruzalem hag en templ. O vezañ sellet ouzh pep tra, evel ma oa diwezhat, ez eas er-maez da Vetania gant an daouzek.\nAr wezenn-fiez milliget\n12 An deiz war-lerc'h, pa zistroent eus Betania, en doe naon.\n13 O welout a-bell ur wezenn-fiez he doa delioù, ez eas evit gwelout hag-eñ e kavje un dra bennak enni. Hag o vezañ tostaet, ne gavas nemet delioù, rak ne oa ket mare ar fiez.\n14 Neuze Jezuz o kemer ar gomz, a lavaras dezhi: Ne roi biken da zen eus da frouezh da zebriñ. Hag e ziskibien a glevas kement-se.\n15 Dont a rejont da Jeruzalem. Jezuz o vezañ aet en templ, en em lakaas da gas kuit ar re a werzhe hag a brene en templ, hag e tiskaras taolioù an drokerien-arc'hant ha kadorioù ar re a werzhe koulmed.\n16 Ne leze den da zougen lestr ebet dre an templ.\n17 Hag e kelenne o lavarout dezho: Ha n'eo ket skrivet: Va zi a vo anvet un ti a bedenn evit an holl vroadoù? Met c'hwi hoc'h eus graet anezhañ ur c'havarn laeron.\n18 Ar skribed hag an aberzhourien vras o vezañ klevet kement-se, a glaskas an doare d'e lakaat d'ar marv. Rak aon o doa dirazañ, dre ma oa estlammet an holl engroez gant e gelennadurezh.\n19 An abardaez o vezañ deuet, ez eas kuit eus kêr.\nAr wezenn-fiez sec'het; ar feiz; ar pardon\n20 Da vintin en ur dremen, e weljont ar wezenn-fiez sec'het betek he gwrizioù.\n21 Pêr o kaout soñj, a lavaras dezhañ: Rabbi (=Mestr), setu, ar wezenn-fiez ac'h eus milliget a zo sec'het.\n22 Jezuz a respontas hag a lavaras dezho: Ho pet feiz e Doue.\n23 Rak me a lavar deoc'h e gwirionez, an hini a lavaro d'ar menez-se: Sav alese hag en em daol er mor, ha ne ziskredo ket en e galon, met a gredo e c'hoarvezo ar pezh a lavar, graet e vo dezhañ ar pezh en devo lavaret.\n24 Setu perak e lavaran deoc'h: Kement a c'houlennot o pediñ, kredit e resevot anezhañ, ha kement-se a vo roet deoc'h.\n25 Ha pa en em zalc'hit o pediñ, mar hoc'h eus un dra bennak a-enep unan bennak, pardonit, evit ma teuio ho Tad a zo en neñvoù da bardon deoc'h ho mankoù ivez.\n26 Met ma ne bardonit ket, ho Tad a zo en neñvoù ivez ne bardono ket ho mankoù.\n27 Distreiñ a rejont c'hoazh da Jeruzalem, hag evel ma kerzhe en templ, an aberzhourien vras, ar skribed hag an henaourien a dostaas outañ\n28 da lavarout dezhañ: Dre beseurt galloud e rez an traoù-se, ha piv en deus roet dit ar galloud d'ober an traoù-se?\n29 Jezuz a respontas hag a lavaras dezho: Un dra a c'houlennin ivez ouzhoc'h. Respontit din hag e lavarin deoc'h dre beseurt galloud e ran an traoù-se.\n30 Badeziant Yann, ha dont a rae eus an neñv pe eus an dud? Respontit din.\n31 Int a soñjas enno o-unan, o lavarout: Mar lavaromp: Eus an neñv, e lavaro: Perak eta n'hoc'h eus ket kredet anezhañ?\n32 Ha mar lavaromp: Eus an dud... Aon o doa rak ar bobl, rak an holl a gemere Yann evit ur gwir brofed.\n33 Neuze e respontjont o lavarout da Jezuz: N'ouzomp ket. Ha Jezuz a respontas o lavarout dezho: Me kennebeut ne lavarin ket deoc'h dre beseurt galloud e ran an traoù-se.\n1 Hag en em lakaas da gomz outo dre barabolennoù. Un den a blantas ur winienn, a reas ur c'harzh en-dro dezhi, a gleuzias ur foz evit ur waskell, hag a savas un tour. Neuze e feurmas anezhi da winierien, hag ez eas en ur vro all.\n2 Da goulz ar frouezh e kasas ur servijer etrezek ar winierien evit kemer diganto eus frouezh ar winienn.\n3 Met kregiñ a rejont ennañ, en kannjont, hag en kasjont kuit hep netra.\n4 Kas a reas dezho adarre ur servijer all, met teurel a rejont mein outañ, en gloazjont en e benn, hag en kasjont kuit goude bezañ graet dezhañ meur a zismegañs.\n5 Kas a reas adarre un all, a voe lazhet ganto; ha kalz a re all goude-se, kannet e oa lod ha lazhet lod all.\n6 Ur mab en doa c'hoazh, e garet-mat; e gas a reas ivez dezho da ziwezhañ, en ur lavarout: Doujañ a raint va mab.\n7 Met ar winierien-se a lavaras etrezo: Setu an heritour, deuit, lazhomp-eñ, hag an hêrezh a vo deomp.\n8 Hag e krogjont ennañ, en lazhjont, hag en taoljont er-maez eus ar winienn.\n9 Petra eta a raio mestr ar winienn? Dont a raio da zistrujañ ar winierien-se, hag e roio ar winienn da reoù all.\n10 Ha n'hoc'h eus ket lennet ar gomz-mañ eus ar Skritur: Ar maen taolet kuit gant ar re a vañsone a zo deuet da vezañ penn ar c'horn;\n11 kement-se a zo bet graet gant an Aotrou, ur burzhud eo d'hon daoulagad?\n12 Klask a rejont kregiñ ennañ, met aon o doa rak an engroez. Anavezout a rejont mat en doa lavaret ar barabolenn-se a-enep dezho; hag e lezjont anezhañ hag ez ejont kuit.\n13 Hag e kasjont d'e gavout hiniennoù eus ar farizianed hag eus an herodianed, evit e dapout en e gomzoù.\n14 Dont a rejont da lavarout dezhañ: Mestr, gouzout a reomp ez out gwirion ha ne rez van eus den ebet, rak ne sellez ket ouzh diavaez an dud, met kelenn a rez hent Doue hervez ar wirionez: Ha dleet eo paeañ ar gwir da Gezar pe n'eo ket?\n15 E baeañ a raimp pe ne raimp ket? Met eñ oc'h anavezout o filpouzerezh, a lavaras dezho: Perak e temptit ac'hanon? Degasit din un diner (1 diner = pezh arc'hant roman war-dro 4 g) evit ma welin anezhañ.\n16 Hag e tegasjont unan. Neuze e lavaras dezho: Eus piv eo ar skeud hag ar skrid-mañ? Int a lavaras dezhañ: Eus Kezar.\n17 Ha Jezuz a respontas hag a lavaras: Roit da Gezar ar pezh a zo da Gezar, ha da Zoue ar pezh a zo da Zoue. Hag e voent estlammet gantañ.\n18 Neuze e teuas d'e gavout ar sadukeiz, ar re a lavar n'eus ket a zasorc'hidigezh, hag ober a rejont ar goulenn-mañ outañ, o lavarout:\n19 Mestr, Moizez en deus skrivet deomp: mar deu da vervel breur unan bennak o lezel e wreg hep lezel bugale, e timezo e vreur d'e intañvez evit sevel ul lignez d'e vreur.\n20 Hogen, bez' e oa seizh breur. Ar c'hentañ o vezañ kemeret ur wreg, a varvas hep lezel bugale.\n21 An eil a gemeras anezhi hag a varvas hep lezel kennebeut a vugale. An hevelep doare a c'hoarvezas gant an trede.\n22 Ar seizh o deus he c'hemeret ha n'o deus ket lezet a vugale. Goude an holl re-mañ, e varvas ar wreg ivez.\n23 Neuze pa zasorc'hint d'an dasorc'hidigezh, da behini anezho e vo gwreg? Rak bet eo gwreg dezho o seizh.\n24 Jezuz a respontas hag a lavaras dezho: Daoust ha n'oc'h ket faziet, dre ma n'anavezit nag ar Skriturioù na galloud Doue?\n25 Rak pa zasorc'hont a-douez ar re varv, ne zimezont ket ha n'int ket roet da zimeziñ, met evel aeled en neñv ez int.\n26 Met diwar-benn dasorc'hiñ ar re varv, hag-eñ n'hoc'h eus ket lennet e levr Moizez, penaos Doue a gomzas outañ eus ar vodenn pa lavaras: Me eo Doue Abraham, Doue Izaak, Doue Jakob?\n27 N'eo ket Doue ar re varv, met Doue ar re vev. Faziet bras oc'h eta.\nAr gourc'hemenn kentañ\n28 Unan eus ar skribed o c'hlevas o riotal. O welout en doa respontet mat dezho, e tostaas hag e c'houlennas outañ: Pehini eo ar c'hentañ eus an holl c'hourc'hemennoù?\n29 Jezuz a respontas dezhañ: Ar c'hentañ eus an holl c'hourc'hemennoù eo: Selaou Israel, an Aotrou hon Doue a zo an Aotrou hepken,\n30 ha: Karout a ri an Aotrou da Zoue, eus da holl galon, eus da holl ene, eus da holl soñj, eus da holl nerzh. Hennezh eo ar c'hentañ gourc'hemenn.\n31 Ha setu an eil a zo heñvel outañ: Karout a ri da nesañ eveldout da-unan. N'eus gourc'hemenn all ebet brasoc'h eget ar re-mañ.\n32 Ar skrib a lavaras dezhañ: Mat eo, Mestr, lavaret ec'h eus hervez ar wirionez n'eus nemet un Doue ha n'eus hini all ebet nemetañ,\n33 hag e garout eus e holl galon, eus e holl soñj, eus e holl ene, eus e holl nerzh, ha karout e nesañ eveltañ e-unan a zo muioc'h eget an holl loskaberzhoù hag an holl aberzhoù.\n34 Jezuz o welout en doa respontet gant furnez, a lavaras dezhañ: N'out ket pell diouzh rouantelezh Doue. Ha neuze den ne gredas mui ober goulenn ebet outañ.\n35 Evel ma oa Jezuz o kelenn en templ, e kemeras ar gomz hag e lavaras: Penaos e lavar ar skribed ez eo ar C'hrist Mab da Zavid?\n36 Rak David a lavaras e-unan dre ar Spered-Santel: An Aotrou en deus lavaret da'm Aotrou: Azez a-zehoù din, betek ma em bo graet eus da enebourien ur skabell dindan da dreid.\n37 David e-unan eta a c'halv anezhañ Aotrou, ha penaos eo-eñ e vab? Hag un engroez bras a selaoue anezhañ gant plijadur.\n38 Lavarout a rae ivez dezho en e gelennadurezh: Diwallit diouzh ar skribed a blij dezho pourmen gant saeoù hir, a gar ar saludoù war ar marc'hallac'hioù,\n39 ar c'hadorioù kentañ er sinagogennoù hag ar plasoù kentañ er festoù,\n40 hag a riñs tiez an intañvezed gant un doare a-ziavaez a bedennoù hir. Barnet e vint garvoc'h.\n41 Jezuz o vezañ azezet dirak an teñzor, a sellas penaos e roe an dud arc'hant e-barzh an teñzor. Kalz a dud pinvidik a lakae kalz.\n42 Hag e teuas un intañvez paour, a roas daou bezhig oc'h ober ur gwenneg.\n43 O vezañ galvet e ziskibien, e lavaras dezho: Me a lavar deoc'h e gwirionez, an intañvez paour-se he deus roet muioc'h eget an holl re all o deus roet er c'hef,\n44 rak holl o deus roet eus ar pezh o doa a re, met houmañ he deus lakaet eus he dienez kement he doa, kement holl a oa chomet ganti evit bevañ.\n1 Evel ma'z ae kuit eus an templ, unan eus e ziskibien a lavaras dezhañ: Mestr, sell pebezh mein ha pebezh savadurioù!\n2 Jezuz a respontas hag a lavaras dezhañ: Ha gwelout a rez an holl savadurioù bras-se? Ne chomo ket diouto amañ maen war vaen na vo diskaret.\n3 Hag evel ma oa azezet war Venez an Olived, dirak an templ, Pêr, Jakez, Yann hag Andrev a c'houlennas a-du digantañ:\n4 Lavar deomp pegoulz e c'hoarvezo an traoù-se, ha dre beseurt arouez e vo anavezet e vint prest d'en em gavout.\n5 Jezuz a respontas dezho hag en em lakaas da lavarout: Diwallit na douellfe den ac'hanoc'h.\n6 Rak meur a hini a zeuio em anv, en ur lavarout: Me eo. Hag e touellint kalz a dud.\n7 Pa glevot komz eus brezelioù ha brud brezelioù, na spontit ket, rak ret eo e teufe an traoù-se. Met kement-se ne vo ket c'hoazh an diwezh.\n8 Rak ur vroad a savo a-enep ur vroad, hag ur rouantelezh a-enep ur rouantelezh, hag e vo krenoù-douar e meur a lec'h, naonegezhioù ha trubuilhoù. An traoù-mañ ne vo nemet ar gloazioù kentañ.\n9 Met diwallit ouzhoc'h hoc'h-unan, rak ho kas a raint dirak al lezioù-barn hag ho skourjezañ a raint er sinagogennoù, mont a reot dirak ar c'houarnourien ha dirak ar rouaned abalamour din, evit reiñ testeni dirazo.\n10 Ret eo ma vo da gentañ prezeget an Aviel d'an holl vroadoù.\n11 Pa gasint ac'hanoc'h evit ho troukreiñ, na vezit ket en poan a-raok eus ar pezh ho po da lavarout ha na rakprederit ket anezhañ, met lavarit ar pezh a vo roet deoc'h war an eur-se, rak ne vo ket c'hwi a gomzo met ar Spered-Santel.\n12 Ar breur a roio e vreur d'ar marv, hag an tad e vugel. Ar vugale en em savo a-enep o zud hag o lakaint d'ar marv.\n13 Kasaet e viot gant an holl abalamour da'm anv, met an hini a gendalc'ho betek an diwezh, hennezh a vo salvet.\n14 Pa welot euzhusted ar glac'har, m'en deus komzet ar profed Daniel diwar he fenn, deuet el lec'h na zle ket bezañ, ra gompreno an neb a lenn, neuze ar re a vo e Judea, ra dec'hint d'ar menezioù,\n15 an hini a vo war an doenn, ra chomo hep diskenn en ti hag hep mont ennañ da gemer un dra bennak en e di,\n16 an hini a vo er parkeier, ra chomo hep distreiñ a-dreñv da gemer e zilhad.\n17 Gwalleur d'ar gwragez brazez ha d'ar magerezed en deizioù-se!\n18 Pedit evit na c'hoarvezo ket ho tec'h er goañv,\n19 rak en deizioù-se e vo ur glac'har ken bras, evel n'eus ket bet adalek penn-kentañ ar bed en deus krouet Doue betek vremañ, ha ne vo biken.\n20 Ha ma n'en dije ket an Aotrou berraet an deizioù-se, den ebet ne vije salvet. Met abalamour d'ar re zibabet dilennet gantañ, berraet en deus an deizioù-se.\n21 Neuze, mar lavar unan bennak deoc'h: Setu, ar C'hrist a zo amañ, pe: Setu, emañ aze, na gredit ket.\n22 Rak fals-kristed ha fals-profeded a savo, hag e raint arouezioù ha burzhudoù e doare ma touellint, ma vefe gallet, zoken ar re zibabet.\n23 Bezit war evezh eta, setu, lavaret em eus holl deoc'h a-raok.\n24 En deizioù-se, goude ar glac'har-mañ, an heol a vo teñvalaet, al loar ne roio ken he sklêrijenn,\n25 stered an neñv a gouezho, hag ar galloudoù en neñvoù a vo brañsellet.\n26 Neuze e vo gwelet Mab an den o tont war ar c'hoabrennoù gant ur galloud bras hag ur c'hloar vras.\n27 Kas a raio e aeled hag e tastumo e re zibabet eus ar pevar avel, adalek penn pellañ an douar betek penn pellañ an neñv.\n28 Deskit dre ur barabolenn tennet eus ar wezenn-fiez. Pa zeu he brankoù da vezañ tener hag he delioù da vountañ, gouzout a rit eo tost an hañv.\n29 Evel-se ivez pa welot an traoù-se oc'h erruout, gouezit emañ tost, e-tal an nor.\n30 Me a lavar deoc'h e gwirionez, ne dremeno ket ar rummad-mañ ken na vo sevenet an holl draoù-se.\n31 An neñv hag an douar a dremeno, met va c'homzoù ne dremenint ket.\n32 Hogen evit ar pezh a sell ouzh an deiz hag ouzh an eur, den n'o anavez, nag an aeled a zo en neñv, nag ar Mab, met an Tad hepken.\n33 Bezit war evezh, beilhit ha pedit, rak n'ouzoc'h ket pa zeuio ar c'houlz-se.\n34 Heñvel eo ouzh un den a ya da veajiñ, a lez e di, a ro ar renerezh anezhañ d'e vevelien, da bep hini e labour, hag a c'hourc'hemenn d'ar porzhier beilhañ.\n35 Beilhit eta, rak n'ouzoc'h ket pa zeuio mestr an ti, d'an abardaez, da hanternoz, da gan ar c'hilhog, pe diouzh ar beure,\n36 gant aon na zeufe en un taol, ha n'ho kavfe kousket.\n37 Hag ar pezh a lavaran deoc'h, a lavaran d'an holl: Beilhit.\n1 Gouel ar Pask hag ar bara hep goell a zlee bezañ daou zevezh goude. An aberzhourien vras hag ar skribed a glaske an doare da gregiñ ennañ dre droidell ha d'e lakaat d'ar marv.\n2 Met lavarout a raent: Arabat e vefe e-pad ar gouel, gant aon na savfe un drubuilh bennak e-touez ar bobl.\n3 E-pad ma oa e Betania, ouzh taol, e ti Simon al lovr, ur vaouez a zeuas gant ul lestr alabastr leun a c'hwezh-vat a nard pur prizius bras; terriñ a reas al lestr hag e skuilhas ar c'hwezh-vat war e benn.\n4 En o zouez hiniennoù a oa droug enno hag e lavarjont: Perak koll ar c'hwezh-vat-se?\n5 Gallet e vije bet he gwerzhañ ouzhpenn tri c'hant diner (1 diner = pezh arc'hant roman war-dro 4 g) hag o reiñ d'ar beorien. Hag e rebechent anezhi.\n6 Met Jezuz a lavaras: Lezit-hi, perak e rit poan dezhi? Un dra vat he deus graet em c'heñver.\n7 Rak bepred ho po peorien ganeoc'h, ha bep gwech ma c’hoantaiot e c'hellot ober vad dezho, met n'ho po ket atav ac'hanon.\n8 Graet he deus ar pezh a c'helle, frondet he deus a-ziaraok va c'horf evit va beziadur.\n9 Me a lavar deoc'h e gwirionez, e kement lec'h ma vo prezeget an Aviel-mañ dre ar bed holl, ar pezh he deus graet-hi a vo ivez lavaret en eñvor anezhi.\n10 Judaz Iskariod, unan eus an daouzek, a yeas da gavout an aberzhourien vras evit e lakaat etre o daouarn.\n11 O vezañ e selaouet, e voent laouen hag e lavarjont reiñ arc'hant dezhañ. Hag e klaske un tu dereat d'e zroukreiñ.\n12 An deiz kentañ eus ar bara hep goell, pa aberzhed ar Pask, e ziskibien a lavaras dezhañ: Pelec'h e fell dit ez afemp da gempenn evidout pred ar Pask?\n13 Kas a reas daou eus e ziskibien hag e lavaras dezho: It e kêr, hag e kavot un den o tougen ur podad dour, it war e lerc'h.\n14 E pe lec'h bennak ma'z aio e-barzh, lavarit d'ar penn-tiegezh: Ar Mestr a lavar: Pelec'h emañ ar sal ma tebrin ar Pask enni gant va diskibien?\n15 Hag e tiskouezo deoc'h ur gambr uhel bras, annezet ha fichet mat, kempennit-eñ eno deomp.\n16 E ziskibien a yeas kuit, a zeuas e kêr, hag a gavas an traoù evel m'en doa lavaret dezho. Hag e kempennjont ar Pask.\n17 Pa voe deuet an abardaez, e teuas gant an daouzek.\n18 E-pad ma oant ouzh taol ha ma tebrent, Jezuz a lavaras dezho: Me a lavar deoc'h e gwirionez, unan ac'hanoc'h, unan hag a zebr ganin, am gwerzho.\n19 En em lakajont da vezañ glac'haret ha da lavarout dezhañ an eil goude egile: Ha me eo? Hag un all: Ha me eo?\n20 Eñ a respontas hag a lavaras dezho: Unan eus an daouzek eo, ha lakaat a ra e zorn er plad ganin.\n21 Mab an den evit gwir a ya kuit hervez ar pezh a zo skrivet diwar e benn, met gwalleur d'an den ma'z eo gwerzhet gantañ! Gwelloc'h e vije bet d'an den-se ma ne vije biken bet ganet.\n22 E-pad ma tebrent Jezuz a gemeras bara, ha goude bezañ trugarekaet, en torras hag en roas dezho, en ur lavarout: Kemerit, debrit, hemañ eo va c'horf.\n23 Kemer a reas ivez an hanaf, ha goude bezañ trugarekaet, en roas dezho hag ec'h evjont holl dioutañ;\n24 hag e lavaras dezho: Hemañ eo va gwad, ar gwad eus an emglev nevez skuilhet evit kalz.\n25 Me a lavar deoc'h e gwirionez, n'evin mui eus frouezh ar winienn betek an deiz ma'c'h evin hini nevez e rouantelezh Doue.\n26 Goude bezañ kanet ur c'hantik, ez ejont da Venez an Olived.\n27 Jezuz a lavaras dezho: Evidoc'h holl e vin en noz-mañ un abeg da gouezhañ, rak skrivet eo: Skeiñ a rin gant ar mesaer, hag an deñved a vo stlabezet.\n28 Met goude ma vin dasorc'het, ho tiaraogin e Galilea.\n29 Pêr a lavaras dezhañ: Zoken pa vefes un abeg da gouezhañ evit an holl, ne vi biken evidon-me.\n30 Jezuz a lavaras dezhañ: Me a lavar dit e gwirionez, hiziv, en noz-mañ, a-raok ma kano ar c'hilhog div wech, te az po va dinac'het teir gwech.\n31 Met eñ a lavaras kreñvoc'h: Pa vefe ret din mervel ganit, ne zinac'hin ket ac'hanout. Hag an holl re a lavaras an hevelep tra.\n32 Neuze ez ejont d'ul lec'h anvet Getsemane, hag e lavaras d'e ziskibien: Azezit amañ e-pad ma pedin.\n33 Kemer a reas gantañ Pêr, Jakez ha Yann, hag e krogas da vezañ leun a aon hag a anken.\n34 Hag e lavaras dezho: Trist-kenañ eo va ene betek ar marv, chomit amañ ha beilhit.\n35 Hag o vont un tamm a-raokoc'h, e kouezhas d'an douar, hag e pedas ma tremenje e-biou dezhañ an eur-se, mar gellje-se bezañ.\n36 Hag e lavare: Abba, Tad, an holl draoù a c'hellez, pella an hanaf-se diouzhin! Koulskoude, n'eo ket evel ma fell din, met evel ma fell dit.\n37 Dont a reas hag o c'havas kousket, hag e lavaras da Bêr: Simon, kousket a rez! Ne'c'h eus ket gallet beilhañ un eurvezh?\n38 Beilhit ha pedit, evit ma n'eot ket e-barzh an temptadur, rak ar spered a zo tuet mat met ar c'hig a zo dinerzh.\n39 Mont a reas adarre, hag e pedas o lavarout an hevelep komzoù.\n40 Hag e tistroas hag o c'havas kousket adarre, rak o daoulagad a oa pounneraet, ha ne ouient ket petra respont dezhañ.\n41 Hag e teuas evit an trede gwech hag e lavaras dezho: Kouskit bremañ ha diskuizhit! A-walc'h eo! An eur a zo deuet. Setu, Mab an den a ya da vezañ lakaet etre daouarn ar bec'herien.\n42 Savit, deomp. Setu, an hini am gwerzh a dosta.\n43 Ha kerkent, evel ma komze c'hoazh, e teuas Judaz, unan eus an daouzek, ha gantañ un engroez bras a dud gant klezeier ha gant bizhier, a-berzh an aberzhourien vras, ar skribed hag an henaourien.\n44 An hini en gwerzhe en doa roet ar sin-mañ: An hini a bokin dezhañ, hennezh eo, krogit ennañ ha kasit-eñ sur.\n45 Kerkent hag e voe erruet, e tostaas raktal outañ hag e lavaras: Mestr! Mestr! Hag e pokas dezhañ.\n46 Neuze e lakajont o daouarn warnañ, hag e krogjont ennañ.\n47 Unan eus ar re a oa eno a dennas e gleze, a skoas gant ur servijer eus an aberzhour-meur, hag a droc'has e skouarn dezhañ.\n48 Neuze Jezuz a gemeras ar gomz hag a lavaras dezho: Deuet oc'h er-maez evel war-lerc'h ul laer, gant klezeier ha gant bizhier, evit kregiñ ennon.\n49 Bemdez e oan en ho touez o kelenn en templ, ha n'hoc'h eus ket va c'hemeret, met bez' eo evit ma vo sevenet ar Skriturioù.\n50 Neuze an holl a zilezas anezhañ hag a dec'has kuit.\n51 Un den yaouank a zeuas war e lerc'h, goloet hepken gant ul linenn skañv. An dud yaouank a grogas ennañ,\n52 met eñ a lezas al linenn hag a dec'has en noazh eus etre o daouarn.\nJezuz degaset dirak an aberzhour-meur; Dinac'hadurioù Pêr\n53 Kas a rejont Jezuz da di an aberzhour-meur, e-lec'h ma oa en em zastumet an holl aberzhourien vras, an henaourien hag ar skribed.\n54 Pêr a heulias anezhañ a-bell betek e-barzh porzh an aberzhour-meur. Hag o vezañ azezet gant ar vevelien, e tomme e-tal an tan.\n55 An aberzhourien vras hag ar sanedrin a-bezh a glaske un testeni a-enep Jezuz evit e lakaat d'ar marv, met ne gavent ket.\n56 Rak kalz a roe falstestenioù en e enep, met o zestenioù ne oant ket heñvel etrezo.\n57 Hiniennoù a savas hag a zougas ur falstesteni a-enep dezhañ, o lavarout:\n58 E glevet hon eus o lavarout: Me a ziskaro an templ-mañ graet gant dorn an den, hag a-benn tri devezh e savin unan all ha ne vo ket graet gant dorn an den.\n59 Met war ar poent-se kennebeut, o zestenioù ne oant ket heñvel etrezo.\n60 An aberzhour-meur a savas en o c'hreiz, hag e reas ur goulenn ouzh Jezuz o lavarout: Ha ne respontez netra? Petra a lavar an dud-se ez enep?\n61 Met tevel a reas ha ne respontas netra. An aberzhour-meur en goulennatas c'hoazh o lavarout dezhañ: Bez' out-te ar C'hrist, Mab an Hini a zo benniget?\n62 Jezuz a lavaras dezhañ: Emaon. Hag e welot Mab an den azezet a-zehoù d'ar galloud, hag o tont war goabrennoù an neñv.\n63 Neuze an aberzhour-meur a rogas e zilhad hag a lavaras: Da betra hon eus mui ezhomm a destoù?\n64 Klevet hoc'h eus al ledoued. Petra a soñjit? Int holl neuze a varnas anezhañ evel o tleout mervel.\n65 Hiniennoù en em lakaas da grañchat outañ, da c'holeiñ e zremm ha da reiñ taolioù-dorn dezhañ, en ur lavarout: Diougan! Hag ar vevelien a jodatae anezhañ.\n66 Pêr a oa e traoñ ar porzh, hag e teuas eno unan eus mitizhien an aberzhour-meur.\n67 O welout Pêr o tommañ, e sellas outañ hag e lavaras: Te ivez a oa gant Jezuz a Nazared.\n68 Met eñ a nac'has o lavarout: N'ouzon ket, ne gomprenan ket petra a lavarez. Mont a reas er-maez dindan ar porched, hag e kanas ur c'hilhog.\n69 Ar vatezh o vezañ e welet adarre en em lakaas da lavarout d'ar re a oa eno: Hemañ a zo eus an dud-se.\n70 Eñ a nac'has adarre. Ur pennad goude, ar re a oa eno a lavaras ivez da Bêr: A-dra-sur ez out eus an dud-se, rak te a zo Galileat, da yezh a zo heñvel ouzh o hini.\n71 Neuze en em lakaas da zroukpediñ ha da douiñ: N'anavezan ket an den-se a gomzit anezhañ.\n72 Evit un eil gwech e kanas ur c'hilhog. Pêr en doe soñj eus ar ger en doa lavaret Jezuz dezhañ: A-raok ma kano ar c'hilhog div wech, te az po va dinac'het teir gwech. Hag en ur soñjal ennañ, e ouelas.\n1 Kerkent ha ma voe deuet ar mintin, an aberzhourien vras, gant an henaourien, ar skribed hag ar sanedrin a-bezh, en em guzulias asambles. O vezañ ereet Jezuz, en degasjont hag en lakajont etre daouarn Pilat.\n2 Pilat a c'houlennas outañ: Ha te eo Roue ar Yuzevien? Respont a reas o lavarout dezhañ: Henn lavarout a rez.\n3 Tamallet e voe gant an aberzhourien vras eus meur a dra, met ne respontas netra.\n4 Pilat a c'houlennataas anezhañ c'hoazh o lavarout: Ne respontez netra? Sell pegement a draoù a lavaront a-enep dit.\n5 Met Jezuz ne respontas netra ken, e doare ma voe souezhet Pilat.\n6 D'ar gouel e laoske dezho ur prizoniad, piv bennak a c'houlennent.\n7 Hag e oa en toull-bac'h unan anvet Barabbaz gant e genseurted, rak graet o doa ur muntr e-pad un dispac'h.\n8 An engroez en em lakaas da c'houlenn gant kriadennoù bras ma vije graet dezho evel m'en doa graet a-viskoazh.\n9 Pilat a respontas hag a lavaras dezho: Ha fellout a ra deoc'h e laoskfen deoc'h Roue ar Yuzevien?\n10 Rak anavezout a rae e oa dre warizi o doa an aberzhourien vras e lakaet etre e zaouarn.\n11 Met an aberzhourien vras a vroudas an engroez da c'houlenn ma vije laosket kentoc'h Barabbaz dezho.\n12 Pilat o kemer ar gomz, a lavaras adarre dezho: Petra a fell deoc'h e rafen eta eus an hini a anvit Roue ar Yuzevien?\n13 Int a grias a-nevez: Kroazstag-eñ!\n14 Pilat a lavaras dezho: Met pe zroug en deus graet? Hag e krijont c'hoazh kreñvoc'h: Kroazstag-eñ!\n15 Pilat eta o c'hoantaat plijout d'an engroez, a laoskas dezho Barrabaz, ha goude bezañ lakaet Jezuz da vezañ skourjezet, en roas evit bezañ kroazstaget.\n16 Ar soudarded a zegasas anezhañ e diabarzh ar porzh, da lavarout eo er pretordi, hag e tastumjont an holl strollad.\n17 Gwiskañ a rejont anezhañ gant limestra, hag e lakajont war e benn ur gurunenn spern o doa gweet,\n18 hag en em lakajont d'e saludiñ: Salud, Roue ar Yuzevien!\n19 Gant ur gorzenn e skoent war e benn hag e krañchent outañ, hag o plegañ o glin e stouent dirazañ.\n20 Goude bezañ graet goap anezhañ, e lamjont al limestra diwarnañ, e wiskjont dezhañ e zilhad en-dro, hag e kasjont anezhañ ganto evit e groazstagañ.\n21 Un den eus Siren, anvet Simon, tad Aleksandr ha Rufuz, a dremene dre eno o tont eus ar parkeier, hag e redijont anezhañ da zougen e groaz.\n22 Hag en kasjont d'al lec'h anvet Golgota, da lavarout eo: Lec'h ar C'hlopenn.\n23 Gwin mesket gant mir a rojont dezhañ da evañ, met ne gemeras ket.\n24 Goude bezañ e groazstaget, e lodennjont e zilhad ouzh o zeurel d'ar sord, evit anavezout lod pep hini.\n25 An trede eur e oa pa groazstagjont anezhañ.\n26 Abeg e gondaonidigezh a oa lakaet dre ar skritell-mañ: ROUE AR YUZEVIEN.\n27 Kroazstaget e voe gantañ daou laer, unan a-zehoù hag egile a-gleiz dezhañ.\n28 Evel-se e voe sevenet ar Skritur a lavar: Lakaet eo bet e renk an dorfedourien.\n29 Ar re a dremene dre eno a lavare dismegañsoù dezhañ hag a heje o fenn, en ur lavarout: He! Te hag a ziskar an templ hag en adsav e tri devezh,\n30 en em savete da-unan, ha diskenn eus ar groaz!\n31 Evel-se ivez, an aberzhourien vras gant ar skribed a rae goap etrezo, o lavarout: Saveteet en deus ar re all, ha ne c'hell ket en em saveteiñ e-unan.\n32 Ra ziskenno ar C'hrist, Roue Israel, bremañ eus ar groaz, evit ma welimp ha ma kredimp. Hag ar re a oa kroazstaget gantañ a lavare dismegañsoù dezhañ.\n33 Pa zeuas ar c'hwec'hvet eur, e voe teñvalijenn war ar vro a-bezh betek an navet eur.\n34 D'an navet eur, Jezuz a grias gant ur vouezh kreñv: Eloi, Eloi, lama sabaktani? Da lavarout eo: Va Doue, va Doue, perak ec'h eus va dilezet?\n35 Hiniennoù eus ar re a oa eno o vezañ e glevet, a lavaras: Setu, e c'halv Elia.\n36 Unan anezho a redas, a leunias ur spoueenn a winegr, he lakaas e penn ur gorzenn hag he roas dezhañ da evañ, en ur lavarout: Lezit, gwelomp hag-eñ e teuio Elia d'e ziskenn.\n37 Ha Jezuz o vezañ taolet ur griadenn vras, a varvas.\n38 Gouel an templ a rogas e div adalek al lein betek an traoñ.\n39 Ar c'hantener a oa dirazañ, o welout e oa marvet en ur grial evel-se, a lavaras: E gwirionez, hemañ a oa Mab Doue.\n40 Bez' e oa ivez maouezed a selle a-bell. En o-zouez e oa Mari a Vagdala, Mari mamm Jakez ar yaouankañ ha Jozez, ha Salome,\n41 ar re o doa e heuliet hag e servijet pa oa e Galilea, ha meur a hini all a oa pignet gantañ da Jeruzalem.\n42 Pa voe deuet an abardaez, evel ma oa deiz ar c'hempennadur, da lavarout eo deiz kent ar sabad,\n43 e teuas Jozef a Arimatea, kuzulier enoret a c'hortoze ivez rouantelezh Doue, hag ez eas gant hardizhegezh da gavout Pilat da c'houlenn digantañ korf Jezuz.\n44 Pilat a voe souezhet e oa marv dija, hag o vezañ galvet ar c'hantener, e c'houlennas digantañ hag-eñ e oa marv pell a oa.\n45 P'en doe klevet gant ar c'hantener, e roas ar c'horf da Jozef.\n46 O vezañ prenet ul liñsel, en diskennas, en goloas gant al liñsel, hag e lakaas anezhañ en ur bez toullet er roc'h. Neuze e ruilhas ur maen ouzh dor ar bez.\n47 Mari a Vagdala ha Mari mamm Jozez a selle e pelec'h e lakaed anezhañ.\n1 Goude ma voe tremenet ar sabad, Mari a Vagdala, Mari mamm Jakez ha Salome, a brenas louzoù-frondus evit dont d'e valzamañ.\n2 Deiz kentañ ar sizhun, e teujont d'ar bez mintin-mat, pa oa an heol o sevel.\n3 Hag e lavarent etrezo: Piv a ruilho deomp ar maen diouzh dor ar bez?\n4 O vezañ sellet, e weljont e oa bet ruilhet ar maen, ha gwall vras e oa.\n5 O vezañ aet er bez, e weljont un den yaouank azezet en tu dehoù, gwisket gant ur sae wenn, hag e voent spontet.\n6 Eñ a lavaras dezho: Na vezit ket spontet, emaoc'h o klask Jezuz a Nazared a zo bet kroazstaget. Dasorc'het eo, n'emañ ket amañ, setu al lec'h m'o doa e lakaet.\n7 Met it ha lavarit d'e ziskibien ha da Bêr ho tiaraogo e Galilea. Eno en gwelot, evel m'en deus lavaret deoc'h.\n8 Mont a rejont kuit buan hag e tec'hjont diouzh ar bez, rak souezhet e oant ha leuniet a aon. Ne lavarjont netra da zen, rak spontet e oant.\nJezuz en em ziskouez da Vari a Vagdala ha da ziskibien all\n9 O vezañ dasorc'het da veure ar c'hentañ deiz eus ar sizhun, Jezuz en em ziskouezas da gentañ da Vari a Vagdala, m'en doa kaset kuit seizh diaoul diouti.\n10 Hi a yeas hag a roas d'henn anavezout d'ar re a oa bet gantañ hag a oa e kañv hag en daeroù.\n11 Met int, o klevout e oa bev hag he doa-hi gwelet anezhañ, ne gredjont ket.\n12 Goude-se, en em ziskouezas en un doare all da zaou anezho a oa war an hent o vont war ar maez.\n13 Ar re-mañ a yeas d'henn lavarout d'ar re all, ha n'o c'hredjont ket kennebeut.\n14 Da ziwezhañ en em ziskouezas d'an unnek evel ma oant ouzh taol, hag e rebechas dezho o diskredoni hag o c'haleter a galon, dre n'o doa ket kredet ar re o doa e welet dasorc'het.\nIt dre ar bed holl ...\n15 Hag e lavaras dezho: It dre ar bed holl, ha prezegit an Aviel da bep krouadur.\n16 An hini a gredo hag a vo badezet a vo salvet, met an hini na gredo ket a vo kondaonet.\n17 Setu ar mirakloù a heulio ar re a gredo: Em anv e kasint kuit an diaouled; komz a raint yezhoù nevez;\n18 kemer a raint an naered; mar evont un dra marvus bennak, ne raio ket a zroug dezho; lakaat a raint o daouarn war ar re glañv hag e vint yac'haet.\n19 An Aotrou, goude bezañ komzet outo, a voe savet d'an neñv, hag ec'h azezas en tu dehoù da Zoue.\n20 Int a yeas kuit da brezeg dre holl; an Aotrou a laboure ganto hag a roe kred d'ar gomz dre ar mirakloù a heulie anezhi. Amen.


Pajenn:Marigo - Buez ar Saent.djvu/83 - Wikimammenn\nPajenn:Marigo - Buez ar Saent.djvu/83\nsionou var ur galon yaouanc a bad peurvuya epact ar -vuez-oll.\nTimothee a oa mab da un tad payen, maes e vam a oa gristenes. Ur malher bras eo evit bugale, pa ve direglet pe o zad pe o mam : cousgoude an hini anezo o daou en deus dougeanç, Doue, a ell hac a dle neuse talvout elec’h eguile, ha supplei, dre ur sourci hac un attantion vrassoc’h, var ar vugale.\nPeguement a vugale indevot hac impi memes a veler pere a so ur groas pounner ha c’huero meurbet evit o c’herent, hac a vise bet o gloar hac o c’honsolation, ma vizent bet instruet na corriget abred, ha ma n’o devize guelet gant o c’herent nemet exemplou mad ? Pebes rebeichou cruel na raï quet epad an oll eternite bugale daounet d’o zad ha d’o mam, defaut n’o deus roet dezo un descadurez santel hac exempl vad.\nAr pempet var-nuguent a viz Guenver.\nCONVERSION SANT PAUL, ABOSTOL.\nEn em gonvertisset eneou infidel, en em gonsolit pec’herien, en em rejouisset eneou just, o consideri Conversion admirabl Sant Paul, pehini, goude beza bet un adversour bras d’ar Religion gristen, hac ur persecutor cruel eus an ilis, en deus cènchet en hevelep fæçoun, ma ze deut, dre c’hraç ha dre visericord an Autrou Doue, da veza ar sonten hac un doctor bras eus an ilis, hac unan eus ar brassa Ebestel.\nAr Sant-mâ, hanvet Saul, abars e Gonversion, guinidic eus ar guaer a Dars, eus a dribu Benjamin, ganet ha maguet e religion ar yuzevien, a guemeras ur gassoni estranch ous ar gristenien, hac en em laquâs d’o fersecuti. Antren a ree en tiadou evit en em sesia a guement a gave anezo ; ober a ree o frisonnia hac o c’harga a chadennou.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/83&oldid=134968 »


Pajenn:Le Clerc - Ma beaj Jeruzalem, 1902.djvu/119 - Wikimammenn\nPajenn:Le Clerc - Ma beaj Jeruzalem, 1902.djvu/119\nEn hon c’hichen, war hon dorn kle, eo troc’het ar blenen gant gwele goullou eur *froud. Da vare ar glaveier, e ve karget a zour, mes, pell ’zo, eo dizec’het. Ar vein a ruilhe a zo berniet digompez du-man ha du-hont, hag, en o zouez, e vout louzo ha yeotenno treut treut a ve peuret gant ar *chatal.\nDeñved du ha zaout a welomp a vagado braz, ha seblantout a reont kaout da beuri o goalc’h ; koulskoude, da wir, na dle ket bean dru ar boed na hir ar jech evite. Na vefomp ket souezet, pa vo roet d’imp deuz o c’hik da zibri, mar ve sec’h, lerek ha diæz da chakat.\nDa c’hortoz tanva kik ar vro-mam, e tebromp war-dro deg heur hon hadlein : eur c’hropad rezin, eur begad bara ha, ’vit hen sikour da zisken, eur bannac’h gwin. Daou pe dri euz ar belerined yaouank a dremen en hon zouez evit hon serviji : æzet eo d’ê mont euz an eil bagon d’eben, rag bean ’zo eur pont etreze.\nBreman, pan eo hadnerzet hon c’halon, e kanomp gant levenez an Ave Maris Stella.\n’Benn eo achu, e seblant hon zren bean æt chouk en eun toull don. E bep tu d’imp, eun dosen a zav a-bik betek pevar pe bemp kant metr : an hent-houarn nan eo nemet eun troc’h græt ’barz koste unan anê. En traou, dindanomp, e teu o zreid da stokan ouz gwele goullou an Ouad-Sary, a hedomp ’boue plenen Saron.\nBreman n’euz ket ennan eul lommik dour, mes tremenet ’neuz drezan *livadenno spontuz o deuz helpennet ar vein an eil war egile. Treo-all n’o devoa ket da helpenn, o vean n’euz aman na ti na gween. Mein, avad, a zo e-leiz ; na wel an nen nemete, mein ouz troad pep\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/119&oldid=107786 »\nKemmoù diwezhañ degaset d'ar bajenn-mañ d'an 17 Gwe 2017, da 15:51.


Roland Michon - Breizh ha liesseurted\nUr sell hag ul lagad e pep lec'h!\nKrouer filmoù eo bet en ur c'hrignol hag ivez videour, filmour/ politikaet er bloavezhioù 70, filmoù arnod e Naoned, filmoù sokial en ur skinwel lec'hel e Grenoble, skinwel desavadurel evit Reveulzi an douaroù en Aljeria, filmoù embregerezhioù, sevenner (gant ur gartenn a-vicher) abaoe 1982 evit skinwelioù ar servij publik. Sevenet ha stummet en deus meur a brogramm e brezhoneg (Du-mañ du-se, abadennoù kentañ Mouchig dall), un arzour hep oberenn peogwir e veze bepred ken entanet gant e labour... Pa vez ret ez eo ivez produour. Kelenn a ra. Skoazellañ ivez. Ijinañ a ra e vuhez, liesdoare ha ken marlonk eo ma vez plijadur ouzh e selaou. Na plijet e vefe bet Jacques Prévert!\nC'hoant d'ober sinema ? Ar c'hoant-se a zo peget ennon pa oan yaouank, aozañ a raen skignadennoù paper didroc'het er c'hrignol gant ul lampig tredan evit paboriñ dirak ma c'henitervezed hag evit diduiñ ma breudeur ha ma c'hoarezed... Ne c'hwiten james kennebeut an abadennoù sinema a veze e patronaj an Oriant ha mont ha raen ivez a bep eil da reoù ar patronaj laik. Dalc'het em eus ivez eñvor eus Tunizia el lec'h m'eo bet ma zad o labourat e-pad ur pennad : filmoù skignet er-maez, gant jekoed — glazarded ar vro — hag a dreuze ar skramm ha rolloù savet war an tu gin, gant pennoù an tudennoù e traoñ ar skramm, met se a blije din kalz. Marteze eo eno eo diwanet ennon c'hoant ar filmoù-arnod ?\nDistro d'ar Frañs, ha perak ned afen ket d'an Arzoù-Kaer ? Dipitet bras e oa ma mamm o welet ac'hanon oc'h echuiñ o tresañ gant kleiz war ar riblenn-straed. Neuze on aet da studiañ ar brederouriezh da Naoned ha setu deue tkoulz ar video.\nGant prez e tapemp skeudennoù gant ar portapakoù Sony 1/4 ha harpañ : ar beizanted labourerien, adperc'hennañ ribloù an Erzh, ar skoatoù, an harzoù-labour....\nE-keit-se e taper koc'hennoù dre guzh, kameraioù, 16, Super 8, an holl draoù a gavemp. Difretañ a reomp, ober a reomp filmoù berr, filmoù faltazi «underground» da vat, rak buan-tre e skuizhan gant al luganoù, ne fell ket din dont da vezañ paotr ar c'hamera evit prezegennoù graet en a-raok. Pellaat a ran. Gounit a ran ma zamm bara oc'h ober pennadoù skrid evit ar sinema, ar sonerezh, «al leurenniñ», strammer, teknisian, ledaktor...\nMet ar bloavezhioù-se a zo bloavezhioù an ijinañ, setu-me oc'h arnodiñ en-dro, e Naoned, er Roc'hell, pleustriñ doareoù sinema disheñvel. Toullañ a reomp ar filmoù gant mekanikoù da wriat, deviñ anezho, drailhañ anezho, skrapañ, livañ, ne fell ket dimp klevet komz eus industriezh na zoken eus danevelliñ. Un avantur eo bet gant tud Paris Films Coop.\nE Naoned e filman gant tud yaouank a reer war o zro gant edukatourien ar straedoù, troet omp gant filmoù gangsterien, pe tagadennoù, gant ur c'hoant ober filmoù faltazi.\nDres, ma hunvre a zo c'hoazh mont d'an IDHEC, met re gozh on, neuze ez an e-pad ur prantad berr da Vrusel (INSAS). Goude ez an da Aljeria gant ur raktres kleweled war an hentoù met ne zeuio ket da vad. Emeur e 1978, kregiñ a ran d'ober filmoù evit ha diwar al labourerien-douar e skeud servij sinema ministrerezh al Labour-Douar ha Reveulzi an douaroù. Ur rummad filmoù stummañ ; an hal, kleñved an tomatez, an agropastorelezh, ar sikourioù kentañ hag e vannomp anezho war ar maez evit kenteliañ ar beizanted. En em gemer a ran evit un doare Dziga Vertov, met torret krenn eo ma lañs «dispac'hel», skarzhet on bet pa varvas Boumedienne.\nErruet on e Grenoble e 1980, tapout a ran ur vestroniezh kleweled gant an dibab produiñ, kemer a ran perzh e penn kentañ holl video-gazette Villeneuve, diaraoger ar skinwel lec'hel, ar skinwel kumuniezhel a ziwan e Bro-Gebek hag e Belgia er bloavezhioù-se. Goude em eus kemeret perzh e krouidigezh ti ar sinema en Isère e 1981.\nE 1982 on distroet da Vreizh.\nHa setu ul lodenn disheñvel all eus ma buhez o kregiñ, filmoù embregerzh evit Peugeot, Edf, Total, ACB... Gant kalz a aezamant, kemer a ran tro eus se evit deskiñ ober gant binvioù ha teknologiezhioù bep seurt. Labourat a ran ivez evit F3 rannvroel, hag e splujan gant entan er seveniñ. Keleier pe abadennoù diduiñ, an abadennoù kentañ evit ar vugale gant Gérard Delahaye ha Patrick Ewen, abadennoù sonerezh hag abadennoù rock.\nRedek a ran un tamm e pep lec'h, BBC, ZDF, Antenne2, France3, Limoges, Strasbourg, Lille, un heuliad diwar-benn ar Gelted, filmañ un tamm e pep lec'h en Europa ar C'hreiz… hag ivez gant arzourien evel Yann Kersalé pe Alain Bourges.\nHag ur c'hoant a-gozh a zeu war wel goustadik : ober filmoù evit ha diwar sevenadur Breizh. En em santout a ran tost a-walc'h ouzh un toullad arzourien yaouank o tont eus ar sevenadur-se : Nolwenn Korbell, Marthe Vassallo, Goulwena an Henaff, Gurvan Musset, Bastian Le Guillou, Mathieu Herry... Kenlabourat a ran ganto gwech ha gwech all daoust ma n'on ket tost-tre ouzh sevenadur Breizh. Feiz zo ennon met ne bleustran ket, ha disfiz bras em eus rak an anterinourien !\nE 1997 em eus graet ma soñj : n'eus den dedennet gant ar raktresoù teulfilmoù e brezhoneg em eus krouet un ti produiñ, Kalanna, gant Soazig Daniellou hag Herve Morzadeg. Ar film kentañ a vo unan diwar-benn liseidi Diwan, ar rummad kentañ... Brezhoneg leizh o fenn. Un toullad brav a filmoù a vo graet goude-se. D'ar c'houlz-se em boa c'hoant da gas da benn raktresoù diwar-benn ar yezhoù bihan, n'hon eus graet nemet gant ar Skosiz hag ar Chicanos. Mareoù plijus daoust ma n'hon ket ezel eus Kalanna ken. Goude-se em eus renet servij kleweled ar CREA e Roazhon2. D'ar c'houlz-se ec'h arnodemp an abadennoù Camus ha Synopsis evit ar chadennoù lec'hel pe rannvroel hag ivez ur ganol deskiñ, ar pezh a oa a-raok «l'Aire Du».\nKomz diwar-benn unan eus ma filmoù ? Lettres à un gallésant e 2008. Ur preder war an heuliadoù a zo da yezh ha da sevenadur ar gallaoueg e penn kentañ an XXIvet kantved, pa'z eo ken a-bouez an dazont evit ar yezh-se : etre mont da get ha krouiñ. Ur skeudenn doubl ha kroaziet eus Gilles Morin, un den ken anpar ha ken divoutin ha Bertan Obrée, ur griod «eus ar C'hornôg pellañ». Daou zen, daou stumm da welet an traoù, div bersonelezh : an den birvidik hag ar barzh, ezhomm ez eus eus an daou...\nKenlabourat a ran en-dro evel rener produoù emren, kelenn a ran bepred ar sinema : ar genedouriezh hag ar skrivañ da zanvez arzourien neuziañ, skoazellañ a ran skrivagnerien pe sevenerien da skrivañ o raktresoù, labourat a ran war un teulfilm diwar-benn ar rezistañs hag ar c'henlabour e Breizh.\nPeadra da vezevenniñ ? N'eus ket, pep tra ’vez graet e koulz ha c'hoant em bez bepred d'ober filmoù. Un dra ret evidon.\n• Paris Film Coop: penaos eo bet krouet Cinedoc, ul lec'h evit ar filmoù arnod.\n• Dziga Vertov, ur filmaozour soviedel rakwardel (1896-1954) e film L'homme à la caméra, un dielfennadur kaer war DVD Classik http://www.dvdclassik.com/critique/l-homme-a-la-camera-vertov\n• ul levr : Frédérique Devaux, L'Homme à la caméra de Dziga Vertov, Brusel, e moulladurioù Yellow Now, 1990 http://www.yellownow.be/pages.php?id=2\n• selaou ouzh Bèrtran Ôbrée e gallaoueg\n• ha mont da fuketal e kreizenn dafar Bertègn Galèzz\nul levr gant Roland Michon e breton: Diweza beaj Kolomba gant Ronan Pichon.\nUr chadenn skinwel hag a ginnig d'ur sevener ur raktres diaes: mont da heul Tro Breizh diwezhañ ur stourmer breizhat kozh eus ar brezel diwezhañ, gant ur vuhez teñvalik http://www.emgleobreiz.com/index.php?page=shop.product_details&flypage=flypage_images.tpl&product_id=453&category_id=45&option=com_virtuemart&Itemid=2


Degemer al lec’hienn > C’hoariva > Keloù > Taol lañs sturlevr ar c’hoariva amatourien\nTaol lañs sturlevr ar c’hoariva amatourien\nMennozh un teuliad rannvroel diwar-benn ar pleustroù c’hoariva amatour a zo deuet war wel e fin 2015.\nAr sturlevr-mañ a zo disoc’h ul labour start (a-stroll) war an dachenn, emvodoù, prederioù, eskemmoù…\nDougerien ar raktres a c’hell bezañ lorc’h enno gant ar babig nevez ganet :\nan ADEC56, an ADEC35, Ti ar C’hoariva Brest\nLiammet gant an FNCTA ha C’hoariva.\nEmgavioù kinnig ar sturlev a vo raktreset e pep departamant Breizh. Ma emaoc’h dedennet kit war lec’hienn ar framm dave en ho tepartamant o heuliañ al liammoù amañ a-us.\nAr sturlevr-mañ a responto d’ar goulennoù an dud a ra c’hoariva amatour, na pa vefe ambrougerien, buhezourien, komedianed met ivez d’ar goulennoù ar frammoù hag ar strollegezhioù a zegemer strolladoù c’hoariva.\nHizivadurioù al levrig a vo graet ingal evit ma vefe stanket an toulloù hag e lakaat da vont war-raok hervez distroioù an dud war an dachenn hag emdroadur al lezennadur.\nAr sturlevr a zo rannet e pemp pennad gant : termenadurioù ar c’hoariva amatour, ar framm lezennel ha mont en-dro ar c’hevredigezhioù, pleustr ar c’hoariva, an degemer hag an arvestoù, bezañ arvestour.\nUr voest binvioù da vezañ pellgarget a sikouro ar strolladoù c’hoariva (levrlennadur, difraeoù, frammañ, gwirioù oberour, kendivizad, roll-pezhioù, sikour arc’hant, lezenn ar fisk…).\nAr stur levr\nhag e voest binvioù\nzo da vezañ pellgarget war lec’hiennoù pennaozerien ar raktres.